text:
Gukena kwacu si ubushake bw’Imana
Muri iyi nkuru turarebera hamwe uburyo umukirisitu yabaho mu gihe cy’ubukungu burimo ibibazo ariko ntacumure ku Mana.
Bimwe mu byahanuwe ko bizabaho muri iyi minsi ya nyuma ni imidugararo mu bihugu, hamwe n’ibihe bigoye by’ubukungu. Isomere mu gitabo cy’ibyahishuwe 6:5-6.
Ikindi ni uko dusoma muri Bibiliya ko ubucuruzi n’uburyo bwo guhaha no kugurisha bizakurikiza gahunda runaka yuzuye ubwambuzi, ubwo buryo bukazategekwa n’agatsiko runaka mu isi yose. Nta muntu uzabasha kugurisha cyangwa kugura atabanje kwifatanya n’ako gatsiko ndetse ngo yemere kuyoborwa na ko. Ibi bisaba kubisobanukirwa neza! Soma igitabo cy’ibyahishuwe igice cya 13 cyose.
Si ibyo gusa ahubwo Bibiliya isobanura neza cyane ko muri iyi minsi ya nyuma, hazabaho ko ubusambanyi n’ubucuruzi ndetse n’ubukire n’ubusambanyi bitazasigana. Soma igitabo cy’ibyahishuwe igice cya 17 n’icya 18. Nyamara kandi birashoboka kubona ubutunzi ukanakora ubucuruzi utabanje kwinjira mu busambanyi n’ibindi byangwa n’Imana.
Tuzabasha gute kurokoka mu bihe nk’ibi tudacumuye ku Mana yaduhamagariye kwera mu Mwana wayo ikunda Yesu Kristo? Ese ni kuki abakirisitu benshi babaho mu buzima bugoranye mu bukungu nk’aho hari uwabateze ikigeragezo cy’ubukungu ngo batazigera bagira icyo bageraho?
Abantu benshi bifuza kubaho ubuzima bwejejwe kandi bifuza no gukizwa bakaguma muri Kristo, ariko bagira kwibaza ngo ese hakorwa iki mu gihe nk’iki cy’ubukungu bwifashe nabi babone ibibatunga, ibyo kurya n’imyambaro badacumuye ku Mana?
Ni abantu bake bafite ubumenyi mu kuyobora ibitekerezo n’ibikorwa byabo bya buri munsi. Ndakumenyesha ko amagambo uvuga n’ibikorwa byawe ari imbuto cyangwa umusaruro w’uko utekereza. Mu yandi magambo, ubuzima bw’umuntu bugendana cyane n’uko atekereza. Mu busobanuro butomoye bishatse kuvuga ko uko uri biva ku mitekerereze yawe, kuko ibyo utekereza ni byo uvuga ndetse ni byo unakora.
Benshi bibwira ko Imana ari yo yabageneye kuba abakene. Hariho na bamwe mu bakirisitu bibwira ko ubukene ari uburyo bwo kwezwa no guca bugufi, nyamara Bibiliya si uko ivuga, kandi ntiyigisha ibintu nk’ibyo. Mfite intego yo kugusobanurira muri ubu butumwa ko ATARI UBUSHAKE BW’IMANA KO TUBA ABAKENE.
Ndagira ngo kandi umenye ko niba nkoresha ijambo abakirisitu muri ubu butumwa, mba nshatse kuvuga abakirisitu batura ko Yesu Kristo ari Umwami n’Umukiza wabo; akaba ari na bo bamuramya mu Kuri no mu Mwuka.
Ndagusabira ku Mana mu izina rya Yesu Kristo ngo igufashe gusoma no gusobanukirwa iri somo, kugira ngo twese abakristu duhagarare mu burenganzira bwacu bwose twaherewe ku musaraba. Ikigambiriwe kandi ni ukuguha inyigisho z’ibanze zigufasha kubaho mu bihe ubukungu bwifashe nabi udacumuye ku Mana.
Ni ubutumwa bwatanzwe na Ev Mwakasege( Tanzaniya)


c: text/html

text:
Sena yemeje abayobozi 3 ku myanya basabirwaga na Guverinoma
Yanditswe na SEZIBERA ANSELME
Inteko rusange y’abagize Inteko inshinga amategeko y’u Rwanda umutwe wa Sena yamaze kwemeza inashyira mu myanya y’akazi abayobozi batatu mu bigo bitandukanye birimo umwanya w’umuyobozi mukuru wa Laboratwari n’ibimenyetso bishingiye ku bumenyi n’ubuhanga bikoreshwa mu butabera, umwanya w’umuyobozi mukuru w’Ikigega k’imari cyo gusana imihanda hamwe n’umwanya wa Komiseri muri komisiyo y’u Rwanda ishinzwe ivugurura ry’amategeko.
Umuyobozi wa Komisiyo ya politiki n’imiyoborere myiza muri Sena, Sindikubwabo Jean Nepomuscene, avuga ko hagendewe ku biteganywa n’Itegeko Nshinga ndetse n’itegeko ngenga rigenga imikorere ya Sena, iyo komisiyo yasuzumye dosiye zoherejwe na Guverinoma.
Avuga ko mu gusuzuma izo dosiye Komisiyo ya politiki n’imiyoborere myiza yabanje kureba inshingano za buri rwego abasabirwa kwemezwa bazakoreramo, isuzuma imyirondoro yabo kugira ngo iyihuze n’inshingano basabirwa, ndetse habaho kuganira na buri wese hagamijwe kumva uburyo yumva azashyira mu bikorwa inshingano z’ikigo ahawe kuyobora naho yumva zashyira ingufu n’ubunararibonye afite.
Mu nshamake Sindikubwabo agira ati: “Ku mwanya wa Laboratwari n’ibimenyetso bishingiye ku bumenyi n’ubuhanga bikoreshwa mu butabera, ni ikigo cyari gitegerejwe ngo gitangire urwego rw’ubutabera rubone ibimenyetso bishingiye ku buhanga hatangwe ubutabera burushijeho kunoga. Gifite inshingano rusange zo guha abakigana serivisi zo gusuzuma no gupima ibimenyetso byagenderwaho mu butabera n’izisabwa n’abantu ku giti cyabo.
Gifite inshingano zo kwihaza mu ngengo y’imari no gusagurira isanduku ya Leta, avuga ko mu myaka 5 ya mbere kizahabwa ingengo y’imari ariko kikaba gitegerejweho kuba ikigo kinjiza amafaranga kikaba ikigo cy’ubucuruzi.
Itegeko kandi riha icyo kigo cya Laboratwari inshingano zo gukusanya, gupfunyika, kohereza amafaranga, kwakira kubika no gusuzuma ibimenyetso by’ahakorewe icyaha. Kikagira inshingano zo gusesengura mu buryo bwa gihanga ibyo bimenyetso byakenerwa mu butabera. Gufata no gusuzuma ibizamini n’ibindi bifitanye isano n’umubiri w’umuntu kugira ngo ukuri kumenyekane.
Ku byerekeranye n’ikigega k’imari cyo gusana imihanda, gifite inshingano zo kwakira, gucunga neza no gutanga amafaranga akoreshwa mu gusana imihanda ya Leta yo mu rwego rwa mbere igenwa n’iteka rya Minisitiri. Sindikubwabo akomeza yerekana ko indi nshingano ari iyo gusuzuma ko ibitabo by’ipiganwa mu gusana imihanda byakurikije amategeko.
Ku mwanya wa komisiyo y’u Rwanda ishinzwe ivugurura ry’amategeko(RLRC), hazibandwa ku nshingano zo kumenyekanisha amategeko asanzweho mu byiciro by’abantu bitewe nayo bakeneye”.
Nk’uko byagarutsweho mu nama y’Inteko rusange yari iyobowe na Perezida wa Sena Bernard Makuza yanitabiriwe n’abasenateri bagera kuri 25, bashima ibyagezweho na Komisiyo ya politiki n’imiyoborere, basaba ko abasabirwa imyanya bajya banagaragaza cyane ikoranabuhanga rigezweho, abakozi bagezeho, bujuje ibisabwa ndetse n’ibikoresho bigezweho, ku buryo bimwe mu bibazo bikemuka hirindwa ko byagendaho amafaranga ntibigire inyungu bitanga.
Hamaze gusuzumwa dosiye z’abo bayobozi mu myanya itandukanye n’ibyo basabwa, Inteko rusange ya Sena yaje kwanzura kandi ishyira mu myanya abayisabirwaga.
Perezida wa Sena Makuza Bernard yemeje ko ACP Dr Sinayobye François w’imyaka 43 wasabirwaga na Guverinoma ku mwanya w’umuyobozi mukuru wa Laboratwari n’ibimenyetso bishingiye ku bumenyi n’ubuhanga bikoreshwa mu butabera, yemeza Twahirwa Innocent w’imyaka 32 wasabiwe kuba umuyobozi mukuru w’ikigega k’imari cyo gusana imihanda (RMF) na Rukundakuvuga François Regis w’imyaka 50 wasabiwe umwanya wa komiseri muri komisiyo y’u Rwanda ishinzwe ivugurura ry’amategeko (RLRC).

robotstxt: allowed

filter: keep


text:
[wptab name=’Isomo: Siraki 3′]
Isomo ryo mu gitabo cya Mwene Siraki 3,17-18.20.28-29
Mwana wanjye, ibyo ukora bijye birangwa n’ubwiyoroshye,
bityo uzakundwa kurusha abagaba byinshi.
Uko ugenda ukomera, ujye urushaho kwicisha bugufi,
maze uzagire ubutoni imbere y’Imana.
Koko rero, Uhoraho ni we Nyir’ububasha,
kandi ab’umutima wiyoroshya ni bo bamuhesha ikuzo.
Ingeso y’ubwirasi ntigira umuti,
kuko urugemwe rubi rwayitoshyemo.
Umutima w’umunyabwenge uzirikana umugani,
kandi umunyabuhanga yifuza umutega amatwi.
[/wptab]
[wptab name=’Zaburi ya 67(68)’]
Zaburi ya 67(68), 4-5ac,6-7ab,10-11
R/ Hasingizwe Nyagasani, We ukuza ab’intamenyekana
Intungane nizihore mu byishimo,
Zitete imbere y’Imana
Zihamirize ubudahwema zinezerewe.
Nimuririmbire Imana, mucurange izina ryayo,
izina ryayo ni Uhoraho, nimumubyinire!
Ni umubyeyi umenya imfubyi, akanarenganura abapfakazi,
nguko uko Imana imeze mu ngoro yayo ntagatifu.
Abatagira kivurira Imana ibubakira urugo,
imfungwa ikazibohora, ikazisubiza umudendezo
Mana, wajyaga usesekaza imvura y’umurindi,
wabona inyarurembo zawe zarembye ukazisubiza imbaraga.
Indeka yawe babonyemo ikibanza,
ni wowe Mana wayibakebeye,
kubera ubuntu ugirira abakene.
[/wptab]
[wptab name=’Hebureyi 12′]
Isomo ryo mu Ibaruwa yandikiwe Abahebureyi 12, 18-19.22-24a
Bavandimwe, ntimwaje mugana ibintu bigaragara nk’umuriro uhinda cyangwa igicu kibuditse, umwijima cyangwa inkubi y’umuyaga,umworomo w’impanda cyangwa ijwi risakabaka, kuburyo abaryumvise basabye ngo be kongera kuryumva. Mwebweho mwaje mugana umusozi wa Siyoni n’Umurwa w’Imana Nzima, ari wo Yeruzalemu yo mu Ijuru, n’inteko itabarika y’abamalayika bakereye ibirori. Mwasanze ikoraniro ry’abavukambere banditswe mu ijuru, mwegera n’Imana Umucamanza wa bose n’intungane zageze ku ndunduro, mwegera kandi Yezu, We muhuza w’Isezerano rishya.[/wptab]
[end_wptabset]


text:
Abagore bakunda kugira inzozi no guha ishusho abagabo bifuza kuzabana nabo uko bazaba bameze. Abagabo nabo bagira inzozi z’umukobwa babana uko yaba ameze. Kugira inzozi ni igice kimwe cyo kuba umugore.
Inzozi abagore benshi bagira ku bagabo bizabana :
1.guhumura neza
Imibavu iba mu iguriro ntabwo ariyo kuhataka niyo kugurwa kandi igakoreshwa. Nta mugore ugira inzozi zo kubana n’umugabo udahumura neza. Buri mugore wese yifuza umugabo uhumura neza kandi aramukunda. Bagabo rero musure iguriro mushake imibavu kugira ngo muhumure neza hanyuma mukundwe n’abagore.
2.umugabo ufite ibigango
Abagore bakunda umugabo ufite ibigango, ufite amatuza kandi ugaragara nk’umuntu ufite imbaraga. Bagabo rero muge mukora siporo cyane kuiko abagore bakunda abagabo bakora siporo.
3.kwambara neza
Abagabo bagomba kugaragara neza imbere y’abakobwa. Umugabo wambaye nabi ntabwo abakobwa bamwitaho. Nta mukobwa numwe ugira inzozi zo kubana n’umugabo wambara nabi, udasa neza cyangwa utiyitaho. Rero bagabo mugerageze kwambara neza mugaragare neza kugira ngo buri mukobwa wese abagire mu ndoto ze.
4. gukora ibintu bitunguranye
Abagore bakunda abantu babatungura, bababwira ibintu bisekeje. Nukora ibintu bitunguranye ubikorera umukobwa azakugira mu nzozi ze. Abakobwa bakunda ibintu babona batari babiteganyije kandi byiza bitari bibi. Ntuzatungure umuntu ugamije kumutera inda ahubwo uzabikore kuko umukunda kandi umwifuriza ibyiza azakugira mu nzozi ze.
5. kuba umutware w’urugo
Ntabwo abagore bashaka ko abagabo bahora babatekera ariko rimwe na rimwe bakabatekera nk’ibyo klurya bya mu gitondo, cyangwa ibya saa sita kuko abagore bakunda guteteshwa n’abagabo babo. Umugore aba yifuza kurya ibiryo byatetswe n’umugabo we kandi akumva biryoshye.
Niba utazi guteka si bibi kandi wabyiga. Abakobwa rero bakunda kugira inzozi z’abagabo bazi gukora ibintu byinshi.
Source : elcrema.com
Video Abakobwa Beza
Inzozi abagore bagira ku bagabo bifuza kuzabana
Abagore bakunda kugira inzozi no guha ishusho abagabo bifuza kuzabana nabo uko bazaba bameze. Abagabo nabo bagira inzozi z’umukobwa babana uko yaba ameze. Kugira inzozi ni igice kimwe cyo kuba umugore.


text:
Mu bana 10 barwaye kanseri y’impyiko 7 baravurwa bagakira
Yanditswe na MUTUNGIREHE SAMUEL
Dr. Ishyirambere Cyprien ukurikirana indwara za kanseri z’abana mu bitaro bya Kanseri bya Butaro, atangaza ko ababyeyi bakwiye kwihutira kujya basuzumisha abana babo ku kibazo cy’uburwayi budasobanutse babonye ku mwana kuko igihe batahuye ko ari indwara hari amahirwe menshi, 70%, ko ivurwa igakira neza mu gihe kiri mu mezi make.
Mu buhamya bwa Dr Ishyirambere uhorana n’abana barwaye indwara za kanseri, avuga ko indwara za kanseri mu bana ziriho kandi mu myaka igera kuri 6 ibyo bitaro bimaze bivura kanseri bigaragara ko mu bana barwaye abenshi muri bo bavurwa bagakira.
Ati “Tumaze kwakira abana basaga 700, muri abo bana 1/3 cyabo ni abana baza bafite indwara y’ikibyimba cyo ku mpyiko, kikaba ari kanseri ifatira mu mpyiko z’abana.
Ni kanseri ifite amahirwe ya 70% yo gukira; ni ukuvuga ngo mu bana 10 bafatwa n’iyo kanseri barindwi baba bashobora gukira, bagasubira mu ishuri bakiga kandi tubavura mu gihe kitarenze amezi atanu.
Kanseri z’abana zirahari, zishobora kurwara umwana uwo ari we wese; nta bwo zireba ubushobozi, ntizireba imyaka ntizireba aho yavukiye, ntizireba ibiryo urya, umwana wese ashobora kugerwaho n’iyo kanseri. Dufatanye dukangurire abantu kugira ngo bamenye ko izo kanseri zibaho kandi zivurwa zigakira.”
Mu bimenyetso Dr Ishyirambere avuga bigaragara inyuma ku mwana urwaye kanseri ifata impyiko z’abana ni uko babona inda y’umwana ibyimba, umwana agatakaza ibiro. Umwana agataka mu nda, ndetse akaba yanyara amaraso.
Ati “Kugeza ubu muri rusange nta bwo turamenya igitera iyo kanseri y’impyiko z’abana ndetse n’izindi kanseri z’abana muri rusange.
Icyo dukangurira abantu ni uko umuntu wese ubonye umwana afite ibimenyetso bya kanseri yahita yihutira kumujyana kwa muganga kugira ngo tumupime, turebe ko ari kanseri noneho tumuvure kuko imiti myinshi mu yo dukoresha mu kuvura za kanseri iy’abana irahari kandi ni n’amahirwe ko kugeza ubu tuyitangira ubuntu dufatanyije n’abafatanyabikorwa bacu Inshuti mu Buzima (Partners in Health) na Guverinoma y’u Rwanda.”
Iyo kanseri ikunda kurwara abana bari hagati y’umwaka umwe n’imyaka irindwi, kandi ikavurirwa mu Rwanda.
Dr. Ishyirambere ati “Uburyo ivurwa, abana tubanza kubatera imiti ya Chemotherapy kugira ngo cya kibyimba kigabanuke kuko kiba ari kinini cyane kandi impyiko y’umwana yo ari nto, noneho tukamwohereza ku baganga b’inzobere bakamubaga, cya kibyimba bakakivanamo. Bamara kukivanamo, akagaruka tukongera tukamuha imiti ya Chemotherapy kugira ngo uturemangingo tundi twa kanseri tutavuyemo two dupfe.”
Ababyeyi bongera kwibutswa ko iyo ndwara benshi bajya bayitiranya n’amarozi bagatinda kujya gusuzumisha no kuvuza abana bityo bigatuma abo bana bagera kuri 3% bahitanwa nayo.


text:
Hinga weze ikorera mu karere ka Nyabihu aho iri mu mirenge 9 ikaba imaze gushinga amatsinda y’urubyiruko 351, kandi ayo matsinda akaba yiganjemo abana b’abakobwa.
Aya matsinda yahawe amahugurwa atandukanye kugira ngo agere ku ndoto zabo zahazaza, ndetse n’uburyo bashobora gukora imishinga bateguye, kandi bakanamenya gukoresha ikoranabuhanga bavanamo ibyiza byabubaka aho kuvanamo ibyabarangaza bigatuma batiteza imbere.
Muri ayo matsinda yose ari mu Karere hari ayamaze kuba indashyikirwa agera ku matsinda 8 ya Uzima Agent asigaye agura akarera ya mishwi ya Saso y’umunsi yamara gukura nabo bakayigeza ku rundi rubyiruko, kugira ngo bazibukire ibyabaganisha ku bibi ahubwo batangire kugira icyo bakora.
Hari andi matsinda agera kuri 30 nayo yamaze guhabwa inkoko zifite iminsi 35 y’ubukuru izo nkoko zikaba zigera kuri 5,388, mu rwego rwo kugira ngo biteze imbere, ndetse bakure amaboko mu mifuka babashe kubera abandi urugero rwiza.
Bamwe mu bana b’abakobwa batanze ubuhamya bwuko biteje imbere babifashijwemo na Hinga Weze, Masengesho Janviere ukomoka mu murenge wa Rugera mu Kagali ka Nyagahondo Umudugudu wa Muhoro ubarizwa mu itsinda rya Tuzamurane.
Yatubwiye ko batangiye bizigama amafaranga 150 ya buri cyumweru, Hinga Weze ibonye ko bakora neza ibaha inkoko 600 maze barazorora baza kuyiziturira 300 hanyuma izisigaye bakomeza kuzorora zimaze gukura barazigurisha ubundi bakajya bazisimbuza izindi ntoya.
Masengesho agira ati “Twaje kugabana inkoko hanyuma buri wese ahabwa ize ariko izanjye narazigurishije zose bituma nguramo ingurube ubu akaba arizo ndimo kworora, ibi byose nabigezeho ubwo nari maze kuva mu ishuri kuko iwacu bari babuze ubushobozi bwo gukomeza kundihira amashuri, ariko ubu maze kugira amafaranga ku buryo ntacyo nakenera kwigurira ngo nkibure”.
Uru rubyiruko rwaduhaye ubuhamya rwashyikirijwe ibikoresho byo gukomeza kwiteza imbere mu muryango wabo, kandi babasezeranya ko bazakomeza kubaba hafi kugira ngo barusheho gutera imbere, ndetse nabo basezeranije Hinga Weze ko bazakomeza gukangurira urundi rubyiruko gukomeza kwibumbira hamwe kuko iyo utangiye kwizigama ukiri muto urabikurana.
@Rebero.co.rw


text:
Ndi Alicia ngiye kubagezaho umusozo w’inkuru y’ubuzima bwanjye butari bunyoroheye.Ubushize nababwiye ko Chris yaje kuntumira mu rugo iwe aho yabaga. Mureke mbakomereze uko naje guhura na Data umbyara.
Kuri uwo munsi Chris yari yatumije inshuti zitandukanye, harimo abanyeshuri biganye ndetse na bagenzi be bakorana mu kazi. Uwo munsi Chris yari yatumiye boss we, icyaje kuntungura nuko boss wa Chris nasanze ari papa umbyara. Sinabanje kubyiyumvisha neza kuko hari hashize imyaka igera kuri itanu ntabona papa, gusa yaje kugaruka amburira irengero.
Papa yamaze imyaka ibiri hanze ku mpamvu z’akazi, agarutse rero nibwo mukadata yamubwiye ko namunaniye nkafata inzira nkagenda. Mu byukuri kugenda kwanjye ntago byari uko namunaniye ahubwo nuko yamfataga nabi nta rukundo yari amfitiye mbona aho kugirango mbure ubuzima bwanjye nagenda nkava mu rugo.
Mu byukuri agarutse nibwo yamenye iby’urupfu rwa mama we, mukadata yamubeshye ko yishwe n’indwara kandi ariwe wa muroze. Papa yabyakiriye gutyo kuko yizeraga umugore we cyane. Yagerageje gushaka amakuru yanjye abura aho naba ndi ahitamo kubireka, gusa yari afite ikizere ko azongera kumbona kandi koko nyuma y’imyaka itanu tutabonana twarahuye.
Uwo munsi duhura twese twaguye mu kantu, njye no kubyakira byarananiye ntangira kurira abari aho bibaza icyo mbaye gusa papa yikomeje nk’umuntu w’umugabo ntago yigeze agaragaza amarangamutima ye. Papa yaraje aranyegera maze arampobera ariko amarira yanjye akomeza kwisuka. Nageze aho ndatuza ntangira kumubwira uko byangendekeye, papa byaramurenze atangira kugirira uburakari mukadata, icyamutangaje Atari azi namubwiye ni uko urupfu rwa mama rwatewe na nyogokuru.
Papa byaramubabaje cyane gusa ntacyo gukora yari afite kuko amazi yari yari yararenze inkombe. Yambwiye ko agiye kurega mukadata kubwo kumpohotera kandi akica na Nyogokuru. Naramutakambiye musaba ko yamubabarira ambwira ko azabyigaho. Chris yaraje ansanga aho ndi kumwe na Papa atungurwa n’ukuntu naba nziranye na boss we biramuyobera.
Nibwo nasabye Chris ko yakicara nkamusobanurira, dore ko na papa atari azi ko ari fiancé wanjye. Natangiye nsobanurira papa uwo Chris ariwe maze na Chris musobanurira ko uwo yita Boss ari we Papa wanjye. Bose barabyishimiye maze bapanga ko papa yazaza agahura n’ ababyeyi ba Chris, akanabashimira igikorwa cy’urukundo bakoze ko batigeze bantererana ahubwo bandeze nk’ababyeyi.
Ntibyatinze uwo munsi warageze papa baramwitegura, barahura baraganira dore ko papa yasanze aziranye na se wa Chris nubwo bataherukanaga bombi. Uwo munsi wari uw’ibyishimo cyane, icyari gisigaye nuko mukadata yagombaga gutera intambwe akaza kunsaba imbabazi z’ibyo yankoreye ndetse agasaba imbabazi na papa.
Uwo munsi, nibwo n’umunsi w’ubukwe wemejwe, dore ko njye na Chris twari tubifite muri gahunda. Amasaha yaricumye maze papa arasezera arataha biba ngombwa ko tujyana mu rugo dore ko ntahaherukaga, tukigera mu rugo papa yahise ahamagara mukadata amwicaza muri salon na wa muhugu wa mukadata yari amaze kuba umusore nawe araza nuko papa amubaza uko byagenze kugirango mve murugo.
Mukadata yatangajwe cyane no kumbona maze amarira atangira kuzenga mu maso he, umuhungu we ntiyigeze ashyigikira amakosa ya nyina maze arerura avuga uko ibintu byose byagenze maze mukadata apfukama hasi nawe asubiramo uko yabigenje aratakamba adusaba imbabazi.Mu byukuri uwo munsi nirengagije ibyo yankoreye byose maze ndamubabarira gusa wabonaga ko papa nta mbabazi amufitiye. Byageze aho papa nawe aramubabarira kuko yabonaga nta yandi mahitamo.
Ntibyatinze umunsi w’ubukwe warageze, ubukwe buraba kandi buba bwiza cyane, inzozi n’icyizere cyo kubaho nari narataye birongera birangarukira, gusa byose nabishobozwaga n’Imana kuko nasenganga ubudasiba nyisaba kuzanshira inzira mubyo nacagamo byose.
Nguko uko naje kubaho neza naramaze kubaka umuryango wanjye kandi wubaha Imana. Ubu njye na Chris dufitanye abana babiri umuhungu n’umukobwa bose barangije amashuri yisumbuye. Kandi ibi byose ndabishimira Imana kuko mu gihe nari jyenyine yabanye nanjye.
Mwarakoze gukurikirana iyi nkuru, kandi hari n’izindi nyinshi tubateganyirije.
Murakoze!


text:
Mu Karere ka Rusizi haravugwa inkuru yatunguye abantu benshi nyuma y' uko abakobwa bo muri ako Karere bagejeje imyaka 17 y' amavuko bava mu ishuri bakajya gushaka amafaranga bazakwa abasore kugira ngo bazabashake.
Muri ako Karere mu Murenge wa Nkombo niho abo bakobwa babarizwa ngo iyo umukobwa agejeje imyaka 25 atarashaka umugabo abaturage batangira kuvuga ko yagumiwe , kugira ngo birinde icyo gisebo nibwo iyo umukobwa wese ugeze mu kigero cy' imyaka 17 ahita ava mu ishuri akajya gushaka amafanga basi angana n' ibihumbi 250 by' amafaranga y' u Rwanda azaha uwo musore uzaba ugiye kumurongora , atangira kuyashaka muri icyo gihe kugira ngo iyo myaka izagere yaramaze kuyabona.
Radio 1 yagiranye ikiganiro na bamwe muri abo bakobwa bajya gushaka ayo mafaranga umwe ati' 'Umwe murahura mugakundana mugateretana igihe cyagera akakubwira ngo ngiye kubaka ndashaka ko umfasha, akakubwira ngo uzazana amabati icumi. Namureba nkabona ndamukunze nkamuha ayo mabati. Tukandikirana nkayamuha tukajya kubaka tukuzuza inzu, tugashyingirwa. Umukobwa udafite amafaranga ni we ujya kwishyingira.'
Aba bakobwa bavuga ko bamwe bava mu ishuri kuko nta nyungu baba babona hafi, bakajya mu bucuruzi bwo bubaha amafaranga vuba.
Amakuru avuga ko ku ruhande rw'abasore bahabwa ayo mafaranga , bavuze ko babiterwa n'ubukene butuma batabasha kubona ibyo bakeneye byose, bikaba ngombwa ko bagobokwa n'abakobwa.
Ku ruhande rw' ababyeyi babwiye kiriya gitangazamakuru twavuze haruguru kuri iki kibazo bavuze ko impamvu nyamukuru abo bana bava mu ishuri bakajya gushaka ayo mafaranga ngo ubona ari cyo gishyizwe imbere yabyose muri kariya gace ka Nkombo ngo kuko iyo umukobwa wese ugeze mu kigero cy' imyaka 25 iyo atarabona umugabo usanga bamutaramiyeho.
Source : https://impanuro.rw/2021/10/13/rusizi-abakobwa-bagejeje-imyaka-17-bata-ishuri-bakajya-guhiga-ubutunzi-bazaha-abasore-_inkuru-irambuye/


text:
IMIBEREHO IKWIRIYE ABAKRISTO
Imyifatire myiza no kubaha bishobora gutuma uwo mwashakanye amenya Yehova
Iyo umugore w’Umukristo afite imyifatire myiza bishobora gutuma umugabo we amenya ukuri. Icyakora hari igihe bimusaba kumara imyaka myinshi ahanganye n’ibigeragezo (1Pt 2:21-23; 3:1, 2). Niba uwo mwashakanye agutoteza, uge ukomeza kuneshesha ikibi ikiza (Rm 12:21). Umugabo wawe ashobora kutemera ubutumwa umubwira ariko yareba ibikorwa byawe byiza bigatuma ahinduka.
Jya wishyira mu mwanya w’uwo mwashakanye (Fp 2:3, 4). Nanone jya umugirira impuhwe kandi usohoze neza inshingano zawe. Jya umutega amatwi (Yk 1:19). Jya wihangana kandi wizeze uwo mwashakanye ko umukunda. Nubwo uwo mwashakanye yaba atakubaha kandi akaba agufata nabi, uge wizera ko Yehova yishimira ko uri indahemuka.—1Pt 2:19, 20.
MUREBE VIDEWO IVUGA NGO: “YEHOVA YIKORERA IMITWARO YACU,” HANYUMA MUSUBIZE IBI BIBAZO:
Grace akimara gushaka, byari byifashe bite?
Ni iki cyatumye yemera kwiga Bibiliya?
Ni ibihe bigeragezo yahanganye na byo amaze kubatizwa?
Yavuze iki ku mugabo we igihe yasengaga?
Ni iyihe migisha yabonye bitewe n’imyifatire myiza yagize no kuba yarubahaga umugabo we?


text:
“Ni Nyampinga” twaganiriye n’umuhanzi Bruce Melody nk’umwe mu bahanzi dukunda nk’uko byagaragajwe n’uburyo mwadusabaga indirimbo ze binyuze ku kohereza ubutumwa kuri 1019. Ubusanzwe yitwa Itahiwacu Bruce, avuka mu muryango w’abana bane. Kuri ubu afite imyaka 23, akaba afite n’umwana 1.
NN: Watubwira igihe watangiriye kuririmba?
Bruce: Nabitangiye kera cyane. Ndi muto naririmbaga muri korari y’abana. Sinjya nibagirwa indirimbo imwe twaririmbaga ngo “Ndi agatama ka Yesu”!
NN: None se byagenze bite kugira ngo utangire kuririmba wenyine?
Bruce: Nge navutse mu rugo twishoboye ariko bigeze aho birahinduka. Gukora umuziki narabikundaga, ndetse naranabikubitiwe kera mu rugo hakimeze neza. Ariko igihe cyo gutinyuka kubijyamo nk’umuhanzi byatewe n’uko nashakaga amafaranga kubera ko mu rugo bitari bikimeze neza nyine.
NN: Umaze gutangira kuririmba se, ni iyihe ndirimbo wavuga ko yatumye umenyekana?
Bruce: Ni “Tubivemo”
NN: Ni iki cyaba cyarakugoye mu kuyimenyekanisha?
Bruce: Ubusanzwe hagora kubona abaguha “promotion” ariko nge ntibyangoye cyane. Abakobwa ni bo bikunda kugora kubera ko bahura na ruswa y’igitsina bakwa n’abagabo bamwe na bamwe.
NN: None se ubwo abakobwa bashaka kuzamuka muri muzika wabagira nama ki?
Bruce: Nababwira gushaka umuntu ubibafashamo. Kandi bashaka kubyikorera, bakamenya ko bazahura na byo bagafata ingamba z’ukuntu bazabyitwaramo hakiri kare.
NN: Ba “Ni Nyampinga” baradutumye ngo tuzakubaze icyo ukunda kurya.
Bruce: Nkunda ibirayi cyane kurusha ibindi byose, uko byaba bitetse kose.
NN: None se uzi kubiteka?
Bruce: Yego. Buriya nta biryo bibaho ntazi guteka! Ku cyumweru uba ari umunsi wange wo guteka, n’iyo naba ndi kumwe na bashiki bange cyangwa n’inshuti yange, ni nge uteka.
NN: Ubwo se uteka ku ki?
Bruce: Nteka ku makara cyangwa kuri “gaz”.
NN: Bruce, iyi nimero ya 13 y’ikinyamakuru Ni Nyampinga izaba ivuga no ku ihohoterwa. Ngaho soza ugira icyo urivugaho nawe.
Bruce: Nge sinshimishwa n’uko habaho ihohoterwa, ariko nshimishwa cyane n’uko bimwe mu bintu mfata nk’ihohoterwa byatangiye gucika. Urugero, nkiri umwana nakuze umukobwa wambaye ipantalo atambuka abantu bakamuvuga, ariko ubu ntibikibaho. Gusa, ntibibujije ko hakiri urugendo rurerure rwo kurica. Turacyabona aho umukobwa atambuka mu isoko abasore atazi bakamusifura cyangwa bakamuhamagara amazina atari aye kandi atamwubahisha. Urumva rero ko urugendo rukiri rurerure. Ubundi twese tugomba gufatanya mu kurirwanya.
NN: Bruce Melody turagushimiye mu izina rya ba “Ni Nyampinga” bose.


text:
Ku wa 15 ugushyingo 2020, Icyumweru cya 33 gisanzwe
« No ku bakene, jya utanga utitangiriye itama » (Sir 7, 32)
« No ku bakene, jya utanga utitangiriye itama » (Sir 7, 32).
Kera, aya magambo y’Ubuhanga yari nk’itegeko ritagatifu rigomba gukurikizwa mu buzima. Na n’ubu ariko aracyafite agaciro kayo. Aratwibutsa natwe ko tugomba guhanga amaso ku by’ingenzi no kurenga inzitizi zitubuza kwita ku bantu. Akenshi, ubukene bwigaragaza mu buryo butandukanye.Ni yo mpamvu bisaba gushishoza kugira ngo umenye koko ko abantu babayeho mu bukene. Dore ko muri buri wese muri abo bakene dushobora kugira amahirwe yo guhura n’Umwami wacu Yezu Kristu wagaragaje ko ari muri abo bavandimwe baciye bugufi (reba Mt 25,40).
1. Amagambo dusanga mu gitabo cya Mwene Siraki tuyagire ayacu, ni kimwe mu bitabo byo mu Isezerano rya kera. Muri icyo gitabo dusangamo amagambo y’umunyabwenge wabayeho ahagana mu gihe cy’imyaka magana abiri mbere y’ivuka rya Kristu. Yashakishije ubuhanga,bwa bundi butuma abantu barushaho kuba beza bakanashobora gusesengura neza ibibabaho mu buzima. Yabikoze mu gihe cy’ibigeragezo bikaze ku bayisiraheli, igihe cy’imibabaro, intimba n’ubukene bitewe n’ubutegetsi bw’ibihugu by’amahanga. Nk’umuntu wari ufite ukwemera gukomeye kandi utsimbaraye ku migenzo y’abasekuruza be,ikintu cya mbere yatekereje ni uguhindukirira Imana no kuyinginga ngo imuhe impano y’ubuhanga. Kandi koko ubuvunyi bwa Nyagasani bwamubaye hafi.
Kuva ku mpapuro za mbere z’igitabo cya Mwene Siraki, umwanditsi wacyo atanga inama ku bintu bitandukanye bibaho mu buzima, kimwe muri ibyo kikaba ubukene. Ashimangira ko no mu ngorane tugomba gukomeza kwiringira Imana, ati « Umutima wawe ntugakangarane mu gihe cy’amakuba. Uzamukomereho, woye kumutatira, bityo uzakuzwa ku munsi wawe wa nyuma. Ibikubayeho byose, ujye ubyemera, kandi ujye wihanganira amagorwa aguca intege ; kuko zahabu isukurirwa mu muriro, n’intore zikagaragarira mu makuba. Mu burwayi no mu bukene, uziringire Uhoraho. Uziringire Uhoraho, azagutabara,uzajye unyura inzira iboneye kandi umwizere. Mwebwe abatinya Uhoraho,nimutegereze imbabazi ze, kandi ntimudohoke, hato mutazarimbuka. » (Sir 2, 2-7).
2. Kuri buri rupapuro, tugenda tuhasanga icyegeranyo cy’inama z’ingirakamaro z’uburyo twanoza ubusabane n’Imana, Umuremyi ukunda ibyo yaremye byose, Imana y’intabera kandi yita ku bana bayo bose. Uku guhora twerekeza ku Mana, ariko, ntibikuraho gutekereza ku bantu, ahubwo ku rundi ruhande, byombi bifitanye isano ya hafi.
Ibi bigaragazwa neza n’igice cyavuyemo insanganyamatsiko y’ubutumwa bw’uyu mwaka (reba Sir 7, 36). Gusenga Imana ntibitana no kwifatanya n’abakene n’abababara. Kugira ngo isengesho ryacu rishimwe na Nyagasani, tugomba mbere na mbere kumenya ko buri muntu, niyo yaba umekene cyane kandi usuzuguritse inyuma y’abandi bose, yaremwe mu ishusho y’Imana.Gutahura iri banga ni byo biduhesha imigisha y’Imana, ikuruwe n’ubuntu tugirira abakene. Bityo rero, igihe twahariye amasengesho ntigikwiye kutubera urwitwazo rwo kwirengagiza umuturanyi wacu uri mu bibazo, kuko byaba bihabanye n’ukuri : imigisha ya Nyagasani idusenderaho n’amasengesho yacu akagera ku ntego yayo igihe aherekejwe no kwita ku bakene.
3. Nubwo iyi nyigisho ari iya kera, natwe ubwacu iratugenewe ! Mu by’ukuri, ijambo ry’Imana rirenga imbibi, igihe, amadini n’imico. Ubuntu bushyigikira abanyantege nke, buhumuriza abababaye, bugabanya imibabaro, bugarurira icyubahiro abacyambuwe, ni bwo bukwiye kuranga ubuzima bwa muntu bwuzuye. Kwiyemeza kwita ku bakene no ku byo bakeneye byinshi kandi bitandukanye, ntibikwiye gukorwa gusa igihe dufite akanya cyangwa ku nyungu zacu bwite, habe yewe no gushingira ku mishinga y’ikenurabushyo cyangwa igamije imibereho myiza. Imbaraga z’ubuntu bw’Imana ntizishobora gukomwa imbere n’imigambi yacu y’ubwikunde butuma duhora twirebaho.
Guhoza ijisho ku bakene biragoye, ariko birakenewe cyane kurusha ikindi gihe cyose niba dushaka guha icyerekezo gikwiye ubuzima bwacu bwite n’imibanire yacu n’abandi. Ntihakenewe amagambo meza, ahubwo hakenewe ubwitange bufatika, bubyukijwe n’urukundo rw’Imana. Buri mwaka, kuri uyu munsi mpuzamahanga w’abakene, ngaruka kuri ibi bigaragara mu buzima bw’ibanze bwa Kiliziya, kuko abakene bahari kandi tuzabahorana (reba Yh 12,8) kugira ngo badufashe kwakira Kristu mu mibereho yacu ya buri munsi.
4. Guhura n’abakene bikunze kudutera ibibazo kandi bigatuma dutekereza cyane. Ni gute dushobora kubafasha gukuraho cyangwa byibuze kugabanya guhezwa kwabo n’ububabare bwabo ? Ni gute dushobora kubafasha mu bukene bwa roho ? Umuryango wa gikirisitu urahamagarirwa kugira uruhare muri ubu buryo bwo gusangira no kwiyumvisha ko nta bandi byaharirwa. Kandi kugira ngo dufashe abakene, natwe ubwacu dukeneye kubaho mu bukene dutozwa n’Ivanjili ntagatifu. Ntidushobora kumva ‘tuguwe neza" mu gihe umwe mu bagize umuryango w’abantu asigaye inyuma n’ahantu habi. Umuryango w’abana b’Imana aho waba uri hose no mu gihe icyo ari cyo cyose ugomba gufata iya mbere mu kumva ugutabaza bucece kw’abakene batabarika barimo abagabo, abagore n’abana , kugira ngo ubahe uruvugiro, ubarengere kandi wifatanye na bo imbere y’ababaryarya n’ababasesezeranya ibyo batazasohoza,bityo na bo bagire uruhare mu buzima bw’umuryango.
Yego Kiliziya ntifite ibisubizo bihagije yageza ku batuye isi, ariko ku bw’ubuntu bwa Kristu ishobora gutanga ubuhamya n’ibimenyetso by’urukundo. Yifitemo kandi umuhate wo kuvugira ababuze iby’ibanze byo kubaho. Ku bakristu, kwibutsa buri wese agaciro gakomeye k’inyungu rusange ni ubwitange bukomeye, bugaragarira mu mbaraga zishyirwa mu kugenzura ko nta muntu n’umwe wavukijwe icyubahiro akwiye nk’umuntu, mu by’ibanze akenera.
5. Kurambura ukuboko, byerekana ko twifitemo ubushobozi karemano bwo gukora ibikorwa bitanga ubuzima. Mbega amaboko arambuye dushobora kubona buri munsi ! Ikibabaje, ni uko umuvuduko w’ubuzima udusunikira mu muhengeri wo kutagira icyo twitaho ugenda wiyongera, kugeza n’aho tutakibasha kumenya ibyiza byose bikozwe bucece, bikorwa buri munsi no mu buntu bwinshi kandi hafi yacu. Gusa iyo habayeho ikintu gihungabanya inzira y’ubuzima bwacu ni bwo amaso yacu abasha kubona ibyiza by’”abatagatifu” duturanye, by’abatuba hafi, bagaragaza ko Imana ihari ”(reba urwandiko rwa papa rwitwa “Gaudete et Exultate”, n. 7), ariko bucece. Mu binyamakuru, ku mbuga zo kuri murandasi no kuri televiziyo, huzuyeho amakuru menshi avuga ku bibi ku buryo byatuma umuntu atekereza ko ikibi kiganje. Nyamara si ko bimeze. Yego ntitwahakana ko ububi n’ubugizi bwa nabi, ihohoterwa na ruswa biriho byinshi, ariko ubuzima bugirwa kandi n’ibikorwa byubaha n’iby’ubugwaneza, bitagamije gusa gukemura ibibazo byatejwe n’ikibi, ahubwo biduhatira gutera indi ntambwe tukarenga iyo nabi, tukanigiramo icyizere.
6. Kurambura ukuboko ni ikimenyetso kibutsa ko uri hafi, ubufatanye, n’urukundo. Mbega amaboko arambuye twabonye muri aya mezi, ubwo isi yose yari yibasiwe na koronavirusi yateje ububabare n’urupfu, ukwiheba no gushya ubwoba ! Ukuboko kurambuye k’umuganga wita kuri buri murwayi kandi agerageza gushaka umuti ukwiye. Ukuboko kurambuye k’umuforomo n’umuforomokazi bakoraga amasaha y’ikirenga kugira ngo bite ku barwayi. Amaboko arambuye y’abayobozi bashakishaga uburyo bwo kurokora ubuzima bwinshi bushoboka. Amaboko arambuye y’abanyafarumasi bemeye gushyira ubuzima bwabo mu kaga baha abantu ibyo bakeneye cyane. Amaboko arambuye y’abapadiri batangaga umugisha nyamara imitima yabo yarashegeshwe. Amaboko arambuye y’abakorerabushake bafashaga abatuye mu mihanda n’abadafite icyo kurya. Amaboko arambuye y’abagabo n’abagore batangaga ubufasha butandukanye bw’ibanze bakanacunga umutekano. Hari n’andi maboko arambuye atabarika tudashoboye kurondora, yose yagira igisingizo kirekire cy’imirimo myiza. Aya maboko yose yarwanyije kwandura n’ubwoba atera inkunga kandi atanga ihumure.
7. Iki cyorezo cyaradutunguye, kidutera tutiteguye, gituma dushya ubwoba ndetse tuniheba. Nyamara, amaboko ntiyigeze areka kwegera abakene. Ibi byatumye twese turushaho kumenya ko abakene bahari hagati yacu kandi bakeneye ubufasha. Ibikoresho by’impuhwe ntibijya bitungurwa. Gahunda ihoraho hamwe n’imyitozo birakenewe, bishingiye ku buryo natwe twumva dukeneye ukuboko kurambuye.
Ubuzima twabayemo mu gihe cy’icyorezo bwateje impagarara zikomeye mu mitekerereze yacu. Twasanze dukennye kurushaho kandi tutihagije ubwacu nyuma yo kubona aho ubushobozi n’umudendezo byacu bigarukira. Kubura akazi n’amahirwe yo kuba hafi y’abo dukunda ndetse n’abo dusanzwe tuziranye, kubura ubusabane, byatumye dutahura inzira nshya tutari tumenyereye. Twahungabanye kuri roho no mu butunzi, twisanga mu bwoba. Aho twari twifungiranye mu ngo zacu, twongeye kubona akamaro ko koroshya no guhanga amaso ku by’ingenzi. Twabonye ko dukeneye imyumvire mishya y’ubuvandimwe kugira ngo dufashanye kandi twubahane. Ubu ni igihe cyiza cyo kongera kumva ko dukeneranye, ko dufite inshingano dusangiye bamwe ku bandi no ku isi [...]. Twari twariyandaritse bihagije, twabaye mu byangiza roho zacu, dutesha agaciro ingengamyitwarire, ubuntu, ukwemera, ubunyangamugayo. […] Uku gusenya urufatiro rwose rw’imibanire myiza kwaduteje ubushyamirane, buri wese aharanira kubungabunga inyungu ze ; kwatumye havuka uburyo bushya bw’ihohoterwa n’ubugome, kandi kubuza iterambere ry’umuco nyawo wo kurengera ibidukikije”(reba urwandiko rw’ububwirize rwa Papa rwitwa “. Laudato Si ’, n. 229). Muri make, ihungabana rikomeye ry’ubukungu, imari na politiki ntirizigera rirangira igihe cyose tutazita ku nshingano buri wese afite kuri mugenzi we no kuri buri kiremwa muntu.
8. Insanganyamatsiko y’uyu mwaka" No ku bakene, jya utanga utitangiriye itama " iraduhamagarira gusohoza inshingano zacu no kwitangirana bamwe ku bandi, nta guca ku ruhande nk’abantu twumva dusangiye gupfa no gukira. Iradushishikariza kwikorera umutwaro w’abanyantege nke, nk’uko Pawulo mutagatifu abitwibutsa, ati “Umwe abere undi umugaragu mugirirana urukundo. Kuko amategeko yose abumbiye muri iri jambo rimwe rukumbi ngo : Uzakunde mugenzi wawe nkawe ubwawe. (…) Nimwakirane imitwaro yanyu ”(Gal 5,13-14 ; 6,2). Pawulo Intumwa aratwigisha ko umudendezo twaronkewe n’urupfu n’izuka rya Yezu Kristu uha buri wese muri twe inshingano yo kwita ku bandi, cyane cyane abanyantege nke. Si ibyo umuntu yakora abishatse rero, ahubwo ni ikimenyetso nyakuri cy’ukwemera twamamaza.
Aha na none igitabo cya Mwene Siraki gishobora kudufasha. Kigaragaza uburyo bufatika bwo gushyigikira abanyantege nke gikoresheje amashusho adukora ku mutima. Ubwa mbere, kiradusaba kugirira impuhwe abababaye : "Ntugatererane abarira" (Sir 7, 34). Icyorezo cyatumye twigunga mu ngo tutabishaka, bitubuza guhura no gufata mu mugongo inshuti n’abo dusanzwe tuziranye bagize ibyago byo kubura ababo. Umwanditsi aravuga kandi, ati "Ntugatinye gusura umuntu wese urwaye" (7, 35). Ntabwo twashoboye kuba hafi y’abababaye, kandi twanarushijeho kumenya intege nke z’ubuzima bwacu. Muri make, Ijambo ry’Imana ntirihwema kudushishikariza gukora ibikorwa by’urukundo.
9. Ni muri ubwo buryo rero iri tegeko " No ku bakene, jya utanga utitangiriye itama " ku rundi ruhande, rirwanya imyifatire y’abigira ntibindeba kandi ntibaterwe impungenge n’ubukene kenshi baba bagizemo uruhare. Kutagira icyo bitaho n’ubushinyaguzi ni byo byabaye ifunguro ryabo rya buri munsi. Mbega uburyo batandukanye n’amaboko atangana umutima mwiza twasobanuye haruguru ! N’iyo bagize ngo bararambura amaboko, baba bihutira gukora kuri za mudasobwa zabo kugira ngo bimure amafaranga bayavana mu bice bimwe by’isi bayajyana mu bindi, bagakungahaza abakire,bagatindahaza rubanda rutagira ingano cyangwa bakagusha ibihugu byinshi mu bukene. Amaboko amwe aramburiye mu gukusanya amafaranga aturutse mu kugurisha intwaro abandi, harimo n’abana, bakoresha mu kwica no guteza ubukene. Andi maboko aramburiye mu guhanahana rwihishwa imiti yica kugira ngo yikungahaze, abeho mu buryo bwiza kandi burenze cyangwa mu gutanga ruswa rwihishwa kugira ngo abone inyungu mu buryo bworoshye kandi atari abikwiye. Abandi bigaragaza nk’abiyubashye maze bagashyiraho amategeko bazi neza ko na bo ubwabo badashobora kuyubahiriza.
Muri ibi bintu byose, « abashyizwe ku ruhande » baracyategereje.Ikibabaje ni uko mu rwego rwo gushyigikira ubuzima butarimo abandi, cyangwa gushimishwa n’uku kwikunda, twateje imbere isi irangwa no kutita ku bandi. Mu buryo dusa n’aho tutazi, ntitukibasha kugirira impuhwe abakene batabaza, ntitugiterwa amarira n’ibyago by’abandi, yewe no kubitaho ntacyo bikitubwiye, nk’aho ibyo byose bigomba gukorwa n’abanyamahanga twebwe twigaramiye. ” (Ap. Evangelii Gaudium Guhugura, n 54). Ntidushobora kwishima igihe cyose aya maboko abiba urupfu azaba atarahindukamo ibikoresho by’ubutabera n’amahoro ku isi yose.
10. “Mu migenzereze yawe yose ujye uzirikana amaherezo yawe” (Sir 7, 36). Aya ni yo magambo asoza umutwe wa 7 w’ Igitabo cya Mwene Siraki. Uyu murongo ushobora gusobanurwa ku buryo bubiri. Ubwa mbere ni uguhora tuzirikana ko ejo cyangwa ejobundi ubuzima bwacu bwo kuri iyi si buzarangira. Kwibuka ko iherezo ry’ubuzima bwacu ari rimwe, bishobora gutuma mu mibereho yacu twita ku bakennye kuturusha, batahiriwe n’ubuzima nkatwe. Ubwa kabiri ni uko hariho iherezo cyangwa intego buri wese agana. Ibi bishatse kuvuga ko ubuzima bwacu ari umushinga n’urugendo. “Iherezo” ry’ibikorwa byacu byose rigomba kuba urukundo gusa. Iyi ni yo ntego nyamukuru y’urugendo rwacu, kandi nta kintu na kimwe gikwiye kuturangaza. Uru rukundo ni rumwe rusangira n’abandi, rwitangira abandi, ni rumwe tugira nyuma yo kumenya ko Nyagasani yadukunze mbere kandi akaduhamagarira kurangwa n’urukundo. Ibi tubibonera mu buryo umwana yishima cyane iyo ahuye n’umubyeyi akamusekera,kuko aba yumva akunzwe kubera gusa ko ariho. Ni no muri ubwo buryo rero inseko dusangiye n’abakene iba isoko y’urukundo kandi igakwirakwiza urukundo hose. Ukuboko kurambuye gukwiye guhora guherekejwe n’ukumwenyura kuri ba bandi batanga bucece, babikora bashimishijwe gusa no kubaho nk’abigishwa ba Kristu.
11. Umubyeyi w’Imana ajye aduherekeza muri uru rugendo rwa buri munsi rwo guhura n’abakene, we Mubyeyi w’abakene ku buryo buhebuje. Bikira Mariya azi neza ingorane n’imibabaro by’ababaye ibicibwa, kuko na we yisanze ari kubyarira Umwana w’Imana mu kiraro. Byongeye kandi igihe umwami Herode ahagurukiye kubagirira nabi, yahungiye mu kindi gihugu ari kumwe n’umugabo we Yozefu n’Umwana Yezu. Uyu muryango mutagatifu wabaye mu buhunzi imyaka myinshi. Ngaho rero nidusabe Bikira Mariya, umubyeyi w’abakene ahurize hamwe abana be akunda n’ababitangira bose mu izina ry’Umwami wacu Yezu Kristu. Kandi iri sengesho ritume turamburira amaboko gusangira no guhoberana nk’abavandimwe bongeye guhura.
Bikorewe i Roma, Bazilika ya Mutagatifu Yohani wa Laterani, ku wa 13 Kamena 2020, ku munsi mukuru wa Mutagatifu Antoni wa Paduwa, umwaka wa munani ndi ku buyobozi bwa Kiliziya gatolika ku isi.
Papa Fransisko


text:
Ubushakashatsi mu Bumenyi Nyamuntu n'Imibanire y'Abantu
edited by Evode Mukama, Laurent Nkusi
Mu bihugu byakataje mu majyambere, usanga ubushakashatsi ari itara rimurikira ibikorwa by’amajyambere kandi bukaba n’umuyoboro w’iterambere rirambye haba mu bukungu, ubumenyi n’ikoranabuhanga, imibereho myiza y’abaturage, imiyoborere y’igihugu, umutekano n’ibindi.
Kuba abashakashatsi bo mu bihugu bikiri mu nzira y’amajyamberere badakoresha cyane indimi zabo kavukire mu gukora ubushakashatsi no mu guhererekanya n’abandi ubumenyi bwavumbuwe hirya no hino ku isi bishobora kuba biri ku isonga mu bibangamira iterambere rirambye, ryihuta kandi rigera kuri benshi. Gukoresha ururimi abenegihugu bahuriyeho mu nzego zose – abashakashatsi, abanyeshuri n’abarimu, abafata ibyemezo, abaturage n’abandi bakenera ubushakashatsi cyangwa ibyabuvuyemo – bishobora gutuma hahangwa ubumenyi bwegereye abagenerwabikorwa, bakabugira ubwabo, bakabusangira kandi bakabusigasira. Ngicyo icyatumwe twandika iki gitabo mu Kinyarwanda. Tugamije kuzamura ireme ry’ubushakashatsi mu bumenyi nyamuntu n’imibanire y’abantu. Tugamije kandi kwimakaza ubwumvane hagati y’abafatanyabikorwa bose haba mu gutegura umushinga w’ubushakashatsi, kuwushyira mu bikorwa, gusesengura, kugenzura ndetse no gusuzuma uko ubushakashatsi bwagenze n’umusaruro bwatanze.
Research in developed countries is often considered as a means to pave the way towards sustainable development in different areas of the society including science and technology, the economy, governance and security. Researchers in developing countries rarely have the opportunity to use their indigenous languages to design, plan and conduct research. Nor do they communicate in their indigenous languages to share their insights and learnings from other parts of the world with colleagues or students.
Utilising the languages that researchers, students and teachers, policy-makers, the community, and others interested in research understand better, can help to generate new knowledge embedded in local realities where sustainable development needs to take root. That is why this book is in Kinyarwanda.
The authors hope that writing this book in Kinyarwanda will increase research capacity in the humanities and social sciences in Rwanda and in the region. And that it will increase interaction between all key stakeholders in the planning and conducting of research as well as in analysing, monitoring and evaluating the research process and its outputs.


text:
RADIO UMUCUNGUZI NI IMWE MU NZIRA YO GUFASHA RUBANDA KWEMEZA NO GUSHIMANGIRA UBURENGANZIRA BWAYO BWO KUVUGA ICYO ITEKEREZA, KUBERA KO, TWEMERA KO U RWANDA ARI URW’ABANYARWANDA BOSE KANDI KO NTAWE UFITE UBURENGANZIRA BWO GUKUMIRA BAMWE MU BANA B’IGIHUGU Y’ITWAJE IBINYOMA CYANGWA YIBESHYA KO AFITE INGUFU ZISHOBORA GUKUMIRA UGUSHAKA KWA RUBANDA.
UBWIGENGE, KWISHYIRA NO KWIZANA MU GIHUGU CYACU NTUBISABA UMURYANGO W’ABIBUMBYE, NTITUBISABA BA MPATSIBIHUGU BARI INYUMA Y’ABASHAKA KUTUMARIRA KW’ICUMU NITWE TUBYIHA DUSHINGIYE K’UBURENGANZIRA BW’IBANZE TWAVUKANYE. ABUMVA RERO BASHOBORA KUZADUPFUKAMISHA IMBERE YA KALINGA NSHYA BANATUBUZA KUVUGA IBYO TWIFUZA CYANGWA DUTEKEREZA KU NGUFU NIBAMENYEKO UMUCUNGUZI ARI RUBANDA.
IJAMBO RY’UMUYOBOZI MUKURU WA FDLR
Bacunguzi, bacunguzi kazi NSHUTI z’urugaga FDLR n’u Rwanda ndabaramukije mbifuriza umwaka mushya muhire wa 2016 uzababere umwaka w’ibikorwa bikomeye n’intsinzi. Mbifurije mwese kandi guharanira ubutitsa ubutabera, amahoro, ubwiyunge n’amajyambere. Mboneyeho umwanya wo kubatumira kanddi mbasaba kwitabira kwumva ijwi ryacu RADIO UMUCUNGUZI ,no kubashishikariza kuyishigikira mugutanga ibitekerezo byubaka ndetse no kuyitera inkunga mubishoboka byose. Iyi Radio umucunguzi ni iyanyu kandi iziye igihe kuko hari benshi bari barabuze uruvugiro kubera ingoma y’agacinyizo ya FPR INKOTANYI yabahatiraga kumva no gukurikiza ibyayo gusa haba mu Rwanda haba no mu mahanga . Igihe kirageze rero ngo Abacunguzi n’abandi bakunda ukuri bose bidagadure bashyira uko kuri ahagaragara.
Nizeye ntashidikanya ko Radio UMUCUNGUZI izabafasha kwinigura no gusangira ibitekerezo byubaka kandi bishimangira ubumwe bw’Abanyarwanda ,mu rukundo rwakivandimwe , mubwubahane no mubufatanye buha buri wese uburyo bwo gutanga umusanzu w’ibitekerezo mu rugamba turiho rwo gusubiza Rubanda Icyubahiro n’Agaciro yambuwe na FPR Inkotanyi. Muhore muzirikana ko ingufu zaburi wese zikenewe mubikorwa byo kwibohora. UMUCUNGUZI NI RUBANDA. Sinarangiza ntabibukije ko kuba tugihagaze kandi dukomeye tubikesha lmana Rurema. Niyo mpamvu mbasaba nkomeje kuyubaha no kuyitinya twirinda ikibi cyose kugirango duhorane lmigisha yayo. Imana ikomeze ibarinde kandi ibasendereze imigisha yayo.
Bikozwe taliki 12 Gashyantare 2016
Umuyobozi w’URUGAGA FDLR
BYIRINGIRO victor Gen Maj.


text:
Burya abagabo hari ibintu badakunda kubagore babo.Ni ibintu bigoranye kuba yabikubwira ko bitamushimisha kuko umutima we akenshi ntiwabimwemerera. Reba ibintu umugabo wawe cyangwa yanga inshuti yawe y’umuhungu idakunda kuri wowe:
1.Iyo akoze ikintu cyikababaza umutima wawe ntibimushimisha
Ushobora kuba wibaza niba koko atishimira ko cyakubabaza impamvu agikoze bikagucanga, Umenye ko inshuro nyinshi atari uko aba yabigambiriye ahubwo biba bimutunguye.
Iyo akubwiye nabi akabona ntabwo wishimye arushaho kubabara cyane kandi birangira yicujije cyane impamvu yabimuteye akabikora. Ikimubabaza cyane nuko bishobora kuba byabaviramo ugutandukana kandi atabyifuza.
2.Ntakunda kuba yakubona urira
Nta kintu kibabaza kikanatera agahinda umugabo wawe kukubona urimo urarira, kabone nubwo yaba yagukuise.
Ashobora kuba yarakumvise urimo uraririra gake nko mu rwiyuhagiriro muvuganye nabi. Ariko ntakunda kuba yabona umugore we arira, kuko amarira yawe aramushavuza akagira aghinda kenshi ku mutima we.
Naramuka aguhojeje uzemere uceceke kuko bizamushimisha cyane kuko kukubona urira ntabwo ari byiza kuri we.
3.Ntakunda kumva ngo umeze nabi
Mu gihe wumva umeze nabi umugabo wawe nawe akabimenya ahita yumva mu mubiri we atameze neza kukurusha kuko ntabwo aba yifuza ko wagira uburibwe muri wowe.
Umutima we uratera cyane ukamurya kubera ukuntu abayumva agukunda cyane. Icyo akora ni ugushaka inzira zose zishoboka kugira ngo akwiteho mu buryo bwose.
Ntuzumve ko atakwitayeho, ahubwo biba byamubabaje ku buryo utakumva. Iki kintu rero ntabwo umugabo wawe agikunda cyangwa inshuti yawe y’umuhungu igikunda.
4.Ntakunda kukubona nta cyizere wifitiye
Umugabo wawe nta kunda kuba yaba akuri iruhande kubera aba akeka ko umeze neza nta kibazo na kimwe ushobora guhura nacyo.
Akunda kuba ari kumwe nawe mu gihe abona ko wifitiye icyizere cy’ibyo uri gukora. Ariko iyo abona wifitemo akavuyo ntago abikunda, areba intege nke zawe.
Biramubabaza kubona utari gukora ibyo ugomba gukora neza, kuko ngo aba abona nta cyizere wifitiye bikamubabaza.
5.Ntakunda umuntu wagufata nabi
Ubusanzwe abagabo barihangana mu buzima bwabo. Niyo mpamvu amaraso yabo atishimira kubona undi muntu agufata nabi, uko utari ugasanga akeneye kumenya byinshi kuri wowe.
Ibi biramubabaza cyane kurusha uko wowe wumva bikubabaje. Utekereze ko impamvu y’ibi aruko agukunda kandi ataba asobanukiwe impamvu abantu batakubaha nkuko abayumva byagakwiye kugenda.
6.Ntakunda ko washaka kwigira nk’uko abandi bagore bameze
Akenshi aho tuba ndetse n’abo tubana nibo bashobora gutuma duhindura imitekerereze n’imikorere. Niba ushakanye n’umusore wigira ukumva amabwire y’abandi bagore bakubwira koi bi cyangwa biriya aribyo umugabo wawe yakunda kurusha biriya wamukoreraga.
Umugabo wawe yagukundiye uko uri ndetse n’uburyo wamushimishagamo ariko niwiha gushaka gukora ibintu btamushimisha habe na gato ntabwo azigera abyihanganira ahubwo uzabona akunda guhora arakaye wibaze impamvu yabyo uyibure.
Ntiyishimira ko wakigana ibyo abandi bakora kugira ngo bashimishe abagabo babo kuko wowe icyo yagukundiye ni icyo umukorera cyangwa se wamukoreraga.
Nushaka kumva amabwire wowe mugore, urimo urasenya urugo rwawe. Ibyo rero ntago umugabo azabyihanganira.
7.Ntakunda ko wamujya kure
Umugabo wawe agukumbura cyane akumva yahindutse nk’umusazi muri we, birenze uko wowe ubitekereza. Kukubura iruhande rwe biramushavuza cyane akumva abuze amahoro muri we atakubonye.
Ibi ni ukuri kuko aba agutekereza cyane birenze. Nkiyo hari ahantu wagiye abayumva utatinda yo kuko akenshi aranakubwira ngo ubanguke ntutinde yo. Kandi wibuke ko wowe mugore umugabo wawe no mubyatumye ngo akugira umugore kwari ukugira ngo umube hafi ibhe byose ajye akubona.
8.Ntakunda kumva uvuga ko utari mwiza nk’abandi
Mu buzima bw’abagore birazwi ko umubiri wabo uhinduka cyane ndetse rimwe na rimwe bakaba bakumva biyanze ku giti cyabo. Wowe mugore ikintu ugomba kumenya nuko umugabo wawe icyo yagukundiye akenshi atari isura yawe ahubwo ari umutima mwiza ufite cyangwa se ukuntu umushimisha bikamurenga.
Ikindi kandi gishimisha umugabo wawe ni uburyo umubwira ibyo ushaka n’ibyo wifuza akaba yabasha kubigukemurira mu buryo bwihuse. Kuri we kumva uvuga ko utari mwiza cyangwa udashimisha n’imihindagurikire y’umubiri wawe ntibimugwa neza.
9.Ntakunda kukubona watsinzwe
Umugabo wawe arashaka ko ahora akubona ushoboye, wimwereka ko nta kintu rero ushoboye. Ahubwo gerageza ukomeze umushimishe nkuko wajyaga umushimisha,
ndetse nibinaba ngombwa ujye umukorera udutendo kugira ngo ukomeze bagarire urukundo mufitanye kandi unaruvomerera.
Akunda kukubna iruhande rwe umufata neza uko bikwiye. Ariko ni byiza guhora ukora icyashimisha umugabo wawe, kandi ntukishimire gutsindwa ngo umugabo wawe akubone wakonje.


text:
[wptab name=’Isomo: Abanyakolosi 1′]
Isomo ryo mu ibaruwa Pawulo Intumwa yandikiye Abanyakolosi 1,1-8
Jyewe Pawulo, intumwa ya Yezu Kristu, uko Imana yabishatse, n’umuvandimwe wacu Timote, ku batagatifujwe b’i Kolosi, kuri mwebwe, bavandimwe b’indahemuka muri Kristu: tubifurije ineza n’amahoro biva ku Mana Umubyeyi wacu. Turashimira Imana, Se w’Umwami wacu Yezu Kristu, kandi tukanabasabira ubudahwema, kuva aho twumviye ukwemera mufitiye Yezu Kristu, n’urukundo mugirira abatagatifujwe bose, mubitewe no kwizera ibyiza bibagenewe mu ijuru. Ayo mizero mwayamenyeshejwe n’ijambo ry’ukuri, ari yo Nkuru Nziza yageze iwanyu. Nk’uko irumbuka kandi igakwira ku isi yose, no muri mwe ni ko bimeze, kuva aho mwumviye kandi mukamenya by’ukuri ingabire y’Imana. Mugenzi wacu Epafurasi dufatanyije umurimo, ni we wayibigishije. Uwo mugaragu w’indahemuka wa Yezu Kristu ubakorera mu kigwi cyacu, yanatumenyesheje urukundo mwasenderejwe na Roho Mutagatifu.
[/wptab]
[wptab name=’Zaburi ya 51 (52)’]
Zaburi ya 51 (52), 10,11
Naho jyewe, ak’umuzeti watohagiriye mu Ngoro y’Imana,
mpora nizigiye ubuntu bwayo!
Iteka ryose nzahora ngushimira ibyo wakoze!
Niringiye izina ryawe, kuko ryuje ineza,
nzaryamamariza imbere y’abayoboke bawe.
[/wptab]
[end_wptabset]


text:
Inyigisho yo ku wa kabiri, Icyumweru cya 31 gisanzwe, C, 2013
Ku ya 05 Ugushyingo 2013 – Mwayiteguriwe na Padiri Théoneste NZAYISENGA
Amasomo: 1º. Rm 12, 5-16a; 2º. Lk 14, 15-24
-
IBIRORI BYARATEGUWE NIMUZE
Kuri uyu wa kabiri w’icyumweru cya 31 gisanzwe,C, amasomo matagatifu twumva araturarikira ibirori byo mu ijuru n’uburyo bwo kubyitegura, aho twizeye kuzatura tugasenderezwa ikuzo hamwe n’Abamalayika n’Abatagatifu bose.
Bavandimwe, iyo impera z’umwaka wa Kiliziya zegereje, Yezu Kristu adukumbuza ibyo birori. Akoresheje umugani w’abatumirwa banga kwitaba, Yezu Kristu araturinda hakiri kare ibyo twakwihambiraho byose bibangamiye ukwitabira kwacu ibirori byo mu ijuru.
Tuzirikane mbere na mbere icyo uyu mugani uvuga: umuntu ukomeye wateguye ibirori ni Imana, ibirori birashushanya ihirwe ryo Ngoma yayo. Umugaragu ni Yezu ubwe; abatumiwe bakanga kwitaba ni abayoboke n’abakuru b’iyobokamana ry’Abayahudi naho abakoranyijwe mu mayira ni abanyabyaha bicuza, abaciye bugufi n’abanyamahanga bemera Yezu Kristu kandi bakamwizera. Ubu noneho nitwe Yezu Kristu atumira. Ibirori rero byarateguwe kandi nta n’umwe muri twe uhejwe kereka uzinanirwa. Ese wowe uriteguye?
-
NI IBIKI BISHOBORA KUTUBUZA KWITABIRA IBIRORI?
Abatumirwa twumvise uyu munsi bitwaje amasambu, ibimasa byo guhingisha no kurongora bemera kubigurana rwose ubutumire. Bavandimwe, muri iki gihe, ari ibintu cyangwa abantu bashobora kutubangamira, bakatubuza kwitabira ubutumire bw’Ingoma y’Imana. Uyu munsi Yezu arifuza ko tumenya kwigobotora ibituziga bituma tutakira Yezu Kristu n’Ingoma yaje kogeza mu bantu. Ese wowe ni ibiki cyangwa ni bande wahaye umwanya w’ibanze kugeza ubwo ushyira ku ruhande ubutumire bwa Yezu Kristu?
-
HARI N’IBYADUFASHA KWITABIRA NO KWITEGURA UBUTUMIRE
-
Gukoresha neza ingabire twahawe
Bavandimwe, kwitabira ubutumire ni ugukoresha neza ingabire n’impano Imana yaduhaye kandi tukabigira mu bwiyoroshye bw’umutima. Koko rero muri iki gihe turimo hari byinshi biturangaza, ibyo dushinzwe tukabikora nabi, tukabikorana ubute, ukwiganyira cyangwa akamenyero. Pawulo mutagatifu ati:”uwahawe ingabire y’ubuhanuzi, yo kwita ku bandi, yo kwigisha, yo gutera abandi inkunga, yo kuyobora…” nabikorane umwete kandi anezerewe. Koko rero ingabire n’impano twahawe ku buntu, twazihawe kubera ikuzo ry’Imana n’umukiro w’abantu.
-
Urukundo ruzira uburyarya
Urukundo rwa bamwe muri iki gihe rurakemangwa; rwibazwaho byinshi kandi rwihishemo uburyarya. Iby’ubu ni “mpa nguhe” cyangwa ngo “akebo kajya iwa Mugarura”. Muri iki gihe hagaragara ubwikunde bukabije mu ngeri nyinshi z’abantu no mu mpande zose z’ubuzima. Byongeye hari n’abatera abandi inkunga cyangwa bagafasha abandi mu bwirasi no mu bwikanyize. Bene ibyo ni ukuba imbata y’uburyarya, iy’ubwirasi n’ukwishyira ejuru kandi ibyo ni imico iranga Sekinyoma na Serwango. Koko rero bavandimwe, hari abana benshi baryarya ababyeyi n’abarezi babo, hari urubyiruko ruryaryana ngo rurakundana, hari abagabo benshi n’abagore baryaryana. Hari abanyamadini bafata ibyo gusenga bakabihindura ibyo kwishakira umugati. Hari abakristu benshi baryarya Imana ndetse bakajya mu Kiliziya no mu nsengero ari amaco y’inda. Dukwiye rwose kwihatira kurwanya uburyarya mu byerekeye urukundo rw’Imana n’urwa mugenzi wacu.
-
Guhunga ikibi
Bakristu bavandimwe, muritonde kuko isi ya none ikunda ikibi. Rimwe na rimwe iracyimika, ikakigira umuco. Hari n’aho usanga ikibi cyarabaye kwirwanaho cyangwa kwirengera. Guhunga ikibi no kukishisha ni intangiriro y’ubutungane. Ni byo biduha kwihambira ku cyiza no gukunda Imana nta cyo tuyibangikanyije na cyo. Koko rero hari benshi birirwa kandi bakarara mu migambi mibisha bukira bugacya n’ejo bikaba uko. Umuntu akamara icyumeru acura umugambi wo kwica, kwiba cyangwa se gusambana. Bene uwo aba yarapfuye ahagaze kandi yarabaye imbata ya Sekibi.
-
Kugira umwete no kwirinda ubunebwe
Ubunebwe ni umwe mu mizi y’ibyaha byinshi. Burya ngo utagira icyo akora aba yarangije guha Sekibi urwaho. Mu bunebwe ni ho ibitekerezo bibi bituruka cyane cyane ibyo kwihugiraho no kugira ubwikunde bukabije. Ibi na byo bikavamo ubwirasi kuko iyo umuntu amaze gukurura yishyira ahigika mugenzi we kandi guhigika umuvandimwe ni uguhigika Imana. Mu mibereho ye i Nazareti, Yezu yagaragaje ko umurimo ari isoko y’ubutungane kuko tugomba kwitagatifuriza mu byo dukora kabone n’ubwo twaba tuvunika. Ariko nanone umurimo ugomba kujyana n’isengesho ni yo mpamvu Mutagatifu Benedigito w’umumonaki yashyiriyeho Abamonaki be iri tegeko ngo senga kandi ukore.
-
Kudahwema gusenga
Gusenga ni igikorwa cy’ibanze kibanziriza indi migenzo myiza nyobokamana. Gusenga Imana ni ukumenya nyine ko ari Imana, ikaba Umuremyi n’Umukiza, Nyagasani n’Umugenga w’ibiriho byose, Rukundo rudashira kandi rurangwa n’ibambe. «Uzaramya Nyagasani Imana yawe, abe ari we uzasenga wenyine » (Lk 4, 8). Ni na byo kwitabira impuruza ya Yezu Kristu iturarikira ibirori byo mu ijuru. Gusenga Imana mu cyubahiro no mu kwicisha bugufi bidasubirwaho, ni ukwiyumvisha « agaciro gake k’ikiremwa » kiriho kibikesha Imana. Bityo rero, gusenga Imana, mbese nka Mariya mu Ndirimbo isingiza Nyagasani, ni ukuyisingiza, kuyikuza no kwicisha bugufi, ugahamya uyishimira ko yakoze ibintu bitangaje kandi ko izina ryayo ari ritagatifu. Ni no kugaragaza ibikorwa by’ukwemera, ukwizera n’urukundo biranga umuntu wese ushishikariye kwitabira ubutumire bwa Yezu Kristu uturarikira kwakira Ingoma y’Imana aho twese tuzishima iteka.
Umubyeyi Bikira Mariya aduhakirwe!
Padiri Théoneste NZAYISENGA


text:
Muri iyi nkuru yacu tugiye kurebera hamwe ibintu 5 by’ingenzi wakora bikagufasha kubona umukunzi ugukunda by’ukuri:
1.Horana ibyishimo
Birashoboka ko ibanga rikomeye ryatuma ugira umukunzi ugukunda by’ukuri ari ibyishimo. Buri wese aba yifuza kuba hafi y’abantu bishimye; Ibyishimo ni rukuruzi. Takaza igihe cyawe kinini, wita kandi ukora ibintu bituma uba wishimye.
2.Gira icyizere
Igirire ikizere, gira imyanzuro ufata kandi ukoreshe ubushobozi bwawe kugira ukurure umukunzi ukeneye mu buzima bwawe. Nuba umunyakuri, wigaragaza uko uri by’ukuri, icyizere cyawe kizamurika kubakubona bose, bakumenye uko uri. Ibi bizatuma wigarurira umutima w’umuntu uzagukunda agukundiye uko uteye.
Iyumvemo iki kizere umenyaneza uwo uriwe wese kandi wigaragaza uko uteye utabeshya rubanda. Umenyeko umukunzi ugukunda by’ukuri ni ibyagaciro kuba umufite, ariko si itegeko kumugira akanya ubitekereje. Wowe, ubwawe wenyine, urihagije. Tuza ushake umukunzi udahubutse.
3.Funguka
Niba ukeneye umuntu mushya mu buzima bwawe, ugomba kuba nawe wifuza guhura n’abantu ndetse ukaberekako ubitayeho. Niba uri nko mu modoka ukumva umuntu aravuze, fata iyambere mu kugira icyo uvuga nawe. N’ubwo uwo muntu yaba atari wawundi utekerezako ariwe wujuje ibyo ukeneye ku mukunzi wawe, wowe gerageza witoze gufunguka, ndetse wikuremo kwitinya. Gukomeza wikuramo ubu bwoba, ugenda witoza kuvugana n’abantu bakuri hafi aho uri, byagufasha kuzabona umukunzi w’ibihe byose kandi wujuje byabindi ukeneye.
4.Igaragaze uko uri
Mu busanzwe ugira inshuti kubera ibyo muhuriyeho runaka, mbese mufite imico n’imyitwarire n’intego bifite aho bihuriye. Ibi byerekana ko Rukundo rutarimo guhuza aba ari urwo kubeshya. Hari uko utekereza umukunzi mwabana uko azaba ameze nibyo azaba akora. Urashaka umukunzi wambara neza, uha agaciro abanda, uzakwitaho?
Banza wowe ubwawe urebe niba ibi ubikora (ubwo niho muzahurira). Urashaka kumarana iminsi yawe n’umukunzi wita ku mubiri we awubaka neza? Kora mucaka kandi ufunge rase ujye muri gyme nawe. Ese ushaka umuntu buri gihe uhorana amahoro muri we, ibyishimo, intego nziza ndetse n’ubunyangamugayo? Urumva neza icyo ugomba gukora nawe hano.
5.Ba umunyakuri
Kugira ubone umukunzi ugukunda by’ukuri ugomba kubanza kwigiramo ukuri muri wowe ubwawe. Niba wifuza kubona umuntu waguhoza, wakwitaho mu gihe wagize impamvu runaka, ugomba kubanza kwiyumvisha uko nawe ugomba kwita kuwo mukunzi, ndetse wowe ukabikora mbere. Ba uwo uri we, nyuma ni bwo uzabona umukunzi nawe ukwegurira umutima we wose nta buryarya kubera nawe utamuryarya. Ese ushimishwa niki? Ese wifuza iki mu buzima bwawe?.
Birashoboka ko waba warisanze mu gatego ku guharanira gushimisha abanda, ukora ibyo ubona abanda benshi bakora cyangwa ibiri rusange mu kugira wihize na society urimo. Mu gihe ufashe ibikuranga wowe ubwawe, ukabyihishamo mu kugira ushimishe abakureba, ibya byatuma nawe ubona umukunzi nawe wihisha mu bandi, utagaragaza by’ukuri uwo ariwe. Ni ngombwa ko wigiramo ukuri, ukaba uwo uri we, kugira ube wabona umukunzi ugukundira uko umeze kandi nawe ukamukundira uko ameze.
Niba ushaka umukunzi kanda kuri iyi link ukurikize ibisabwa :http://yegob.rw/dating


text:
Yanditswe na Setora Janvier
Mu mirenge ya Cyuve,Muhoza, Kimonyi ,Muko ndetse na Gacaca yo mu Karere ka Musanze, haravugwa ubugizi bwa nabi bwa hato na hato bwo kwangiza imyaka y’abaturage irimo ibirayi, ibigori, ibishyimbo, amateke, insina n’ibindi bihingwa ngandurarugo bitari byera biba bikiri mu mirima.
Aho VALUE NEWS yabashije kugera abaturage bavuga ko hari ahagikorerwa ibyo bikorwa bibi byo kwangirizwa imyaka .
Nko mu Murenge wa Muhoza mu kagari ka Cyabararika , umuturage yaranduriwe amateke mu mudugudu wa Kabogobogo mu gihe mu murenge wa Cyuve na Gacaca hagaragayemo ibikorwa byo kurandura ibirayi bitari byera.
Nyiramugisha Valentine utuye mu mudugudu wa Kavumu, Akagari ka Karwasa, umurenge wa Gacaca, ni umwe mu baturage bakorewe ibi bikorwa bibi kuko yaranduriwe ibirayi byari bimaze amezi abiri mu murima kuwa 25 Mata 2020 mu masaha y’ijoro. Yabwiye VALUE NEWS ko atazi neza uwamuranduriye ibirayi gusa ngo yabibwiye umukuru w’umudugudu amukorera anketi amwohereza mu Kagari ari naho ikibazo cye kiri gukurikiranirwa.
Yagize ati “ Nihingiye ibirayi hano ku rugo rwanjye ngira ngo bizantunge n’abana banjye none dore sinzi abantu babirayemo barabirandaguza. Ni ibirayi byari bimaze amezi abiri gusa bitewe, nibwo byari bitangiye gushora kuko nari mbiteye umuti ubugira kabiri. Nta mujura wabijemo ahubwo ni ababiranduye ku bw’ubugizi bwa nabi. “
Mugenzi we Twahirwa Eric nawe yaranduriwe ibirayi mu mudugudu wa Kareba, akagari ka Kabeza mu murenge wa Cyuve mu karere ka Musanze. Aganira na VALUE NEWS yavuze ko ibirayi bye byari bimaze amezi abiri abiteye ariko ku wa 26 Mata 2020, yazindutse ajya gutera umuti ibirayi bye, asanga babirayemo babirandaguza kandi biteze.
Agira ati “Ibirayi byanjye byari bimaze amezi abiri gusa mbiteye ariko sinumva ukuntu umuntu yakwitwikira ijoro ngo aje gukura ibirayi bitari byera. Ikigaragara nuko hari abantu bibira n’ingeso kuko kujya mu murima ukarandaguza ibirayi nta kintu ubonaho, ugafata icya mbere,icya kabiri ukarinda kurangiza imitabo itatu cyangwa ine, ni ubugome bukomeye bwakagombye kwamaganwa n’inzego z’ubuyobozi kugira ngo uwahinze asarure, yitunge ndetse atunge n’abandi.”
Bamwe mu baturage baganiriye na VALUE NEWS batashatse ko amazina yabo atangazwa, bahuza ibi bikorwa by’ ubugizi bwa nabi n’ inzara ngo iri mu baturage .Umuturage umwe wo mu Kagari ka Cyabagarura mu Murenge wa Musanze ati “bararandaguza ibirayi bigishora nuturiho twose baradutwara batitaye ku ngano yatwo.”
Mugenzi we ati “Ni inzara ituma bitwikira ijoro , mbese ni nko kwiyahura kuko nyirabyo amusanzemo ntibyakoroha ahubwo ubuyobozi ni budufashe amarondo akore neza, bicike.”
Umuyobozi w’akarere ka Musanze Nuwumuremyi Jeanine avuga ko ubuyobozi butazihanganira abagizi ba nabi kuko nta muntu n’umwe uri hejuru y’amategeko.Ati “ turasaba inzego z’umutekano, amarondo,ba nyir’imyaka kujya bagaragaza abo bagizi ba nabi kugira ngo amategeko abahane.”
Nuwumuremyi akomeza avuga ko kwitwikira ijoro ukajya kwangiza imyaka y’abaturage bidashobora kwihanganirwa na gato kabone niyo yaba ari inzara ibigukoresheje.Ati “ Ibyo ni ibintu tuvuze ubugira kenshi mu nama z’umutekano ,twihanangiriza ababikora kuko bitajyanye na gahunda z’ubuyobozi ariko nongere nsabe ababonye ababikora gutangira amakuru ku gihe kugira ngo bahanwe by’intangarugero.”
Si ubwa mbere havuzwe ubugizi bwa nabi ku myaka y’abaturage hirya no hino mu karere ka Musanze ndetse no mu tundi turere igihe imyaka iba irimbanije mu mirima muri iki gihe cy’itumba. Rimwe na rimwe byitirirwa abashumba ngo ahanini baba bashaka ubwatsi bw’inka cyangwa se bakirara muri iyo myaka igihe yeze bakeneye gushakamo amaronko.
Ni ibikorwa kandi bitaherukwaga kuvugwa uretse ibyagaragaye ubwo mu Rwanda hatangizwaga icyumweru cy’icyunamo twibuka ku nshuro ya 26 Jenoside yakorewe abatutsi mu Rwanda mu 1994, aho hirya no hino hari imyaka [ ibihingwa] y’abarokotse Jenoside yakorewe abatutsi yangijwe na bamwe mu bagifite ingengabitekerezo ya Jenoside.


text:
Umujyi wa Rubavu ni umujyi uri mu Karere ka Rubavu ku nyengero z’ikiyaga cya Kivu, ni umujyi urimo ibintu byinshi byo gusura.
Ukunda gusoma ukaba watembereye, wagiye gukorera mu mujyi wa Rubavu cyangwa uwutuyemo ni byiza kumenya ahantu wajya gusomera, ahantu wabasha kwicara ukaba wasoma igitabo.
Dore amasomero wagana mu mujyi wa Rubavu:
Isomero rya Foyer Mgr Bigirumwami
Ni isomero rifite ibitabo bitandukanye birimo iby’amateka y’u Rwanda, Afurika ndetse n’isi yose, ibitabo by’iyobokamana nka Bibiliya cyangwa ibivuga ku kwemera gutandukanye. Muri iri somero wabasha kugira amahirwe yo kubona ibitabo byanditswe na Mgr Bigirumwami ubwe.
Gusoma ni ubuntu, bisaba kuba ufite icyangombwa ki kuranga. Bakora kuva kuwa Mbere-kuwa Gatandatu 8am-16h30pm.
Banatanga serivise z’indi zirimo gukoresha interinete(isaha=400 frw) Photocopy, Print na Scanner! Ni ahantu hatuje ho kwicara ukaba wasoma cyangwa ukanandika icyawe! Riherereye hafi y'umurenge wa Gisenyi, iruhande rwa kiliziya Katolike.
Isomero rya Vision Jeunesse Nouvelle
Isomero rifite ibitabo by’ingeri zose, muri iri somero harimo ibitabo bya genewe abana, urubyiruko ndetse n’abakuze. Isomero ririmo ibitabo bifasha abakora ubushakashatsi n’abanyeshuri kuko usangamo ibitabo by’amasomo atandukanye nka Medecine, Agriculture & Elevage, Electro-Mecanique, Batiment, Sociologie, Science Politique, Droit ,Litterature n’ibindi .
Gusoma bisaba kuba ufite Abonnement y’umwaka ugacyura ibitabo no gukoresha interinete y’ubuntu. Umuntu mukuru nyishyura amafaranga 6000 rwf, abana ni 3000 rwf. Uri mu rugendo mu mujyi wa Rubavu ushobora kugana iri somero ukishyura amafaranga 500 rwf (iminsi 5). Banatanga serivise z’indi zirimo photocopy, Print na Scanner.
Bakora kuva kuwa Mbere-Kuwa Gatandatu (7h30-5pm). Riherereye mu mujyi wa Rubavu, iruhande rw'umuhanda umanuka ugana aho abantu bogera rusange (Public beach) hazwi nko ku gisima.


text:
Mu gice giheruka twasize mama Brenda ari mu bitaro,ikindi kandi ya mpanga ya Brian yari yagarutse. Ese amaherozo y’ibiri kuba kuri Brenda azaba ayahe? Reka dukomeze n’igice cya nyuma.
Brenda yakomeje kuba muri ubwo buzima atabonana na nyina, kuko Atari yemerewe kujya kumureba kwa muganga. Isimbi yaje kumujyana mu kabari ngo amugurishe kuri wa mugabo ariko ibyo Brenda yahaboneye kubyakira byaramugoye. Umunsi Isimbi amujyana mu kabari umugabo washakaga gusambanya Brenda yaje gusanga ari umukobwa we mwibukeko umugabo babanaga atari se. Brenda yahise amenya ko uriya uri kwa muganga ari nyina.
Isimbi nawe aho yabaga ari yicuzaga impamvu yahemukiye Brenda. Yahise afata umwanzuro wo kumusaba imbabazi. Brenda yaraje asanga Isimbi yicaye yabuze aho yahera asaba imbabazi,nyamara Brenda ntiyari umwana mubi yarafite umutima wihangana kandi ubabarira.Brenda yaragiye amwicara imbere “Isi ko mbona utameze neza hari ikihe kibazo?”. Isimbi yamusubije arimo ararira “ Brenda ndagirango nkusabe imbabazi zibyabaye umunsi ushize, ni ukuri narakosheje”.
“Isimbi mbabarira udakomeza kurira, nta mpamvu yatuma ntakubabarira. Erega nta kintu kibaho kidafite impamvu , ahubwose njye nkushimire gute kuba waratumye mpura na papa umbyara. Umuntu washatse kunsambanya nasanze ari papa. Kandi yansobanuriye impamvu yatandukanye na mama ndamwumva, ubu yashatse undi mugore bafitanye umwana w’umukobwa turi mukigero kimwe witwa Kaliza”.
Brenda akimara kuvuga izina Kaliza,Isimbi yabaye nkugize ubwoba maze ahita abwira Brenda ati:” uwo Kaliza ndamuzi, we n’umukobwa witwa Keria bashatse ko mbafasha mu mugambi wo kukugambanira ndabahakanira bambwira ko nugira icyo ubimenyaho nanjye bazanyica”.
“Keria ndamuzi ni mushiki wa boss wanjye Brian, Brian ndabizi arankunda ariko yabuze aho ampera niwe wambwiye ko ngomba kwirinda mushiki we”. “Nonese wowe ukunda Brian?”. “Isi namaze kujya mbona ibyo Brian ankorera n’ukuntu anyitaho mbona ko ankunda, rero nanjye nibwo natangiye kugenda mukunda kuko ntiyigeze antesha agaciro”.
“ariko niba ari uko bimeze ni wowe ugomba kumutinyura”. None se urashaka kumbwira ko nazamubwira ko mukunda?”. “Iyo nama yo kwibwirira umuhungu ko umukunda ntago nayikugira kuko si umuco wacu, hari igihe wabimubwira agatangira kugufata uko utari, wowe ujye ukunda kuganira nawe cyane”.
Papa Brenda nawe yaratashye atashye yicaza umugore we n’umukobwa we Kaliza ababwira ko yahuye n’umukobwa we, umugore we yari abizi ko umugabo we yari afite undi mukobwa gusa Kaliza ntiyari abizi. “ Kaliza mwana wanjye umbabarire kuko sinigeze nkubwira ko ufite undi muvandimwe wawe nabyaye mbere yuko nshakana na nyoko”. “ Papa ndumva byanshimisha ndamutse mpuye n’umuvandimwe wanjye, wanyeretse amafoto ye”. Icyo Kaliza atazi ni uko uwo yita umuvandimwe we ariwe bashaka kwicisha.
Papa we yafashe Telephone amwereka amafoto. Mu kuyamwereka Kaliza yabaye nk’ufashwe n’amashanyarazi, nuko abwira se umugambi bari bafite we na nyina, basabana imbabazi umuryango wongera kuba muzima. Dore ko batari babanye mu mahoro. Isimbi we na nyina bahinduye igitekerezo bari bafite ahubwo bafata umwanzuro wo gusaba imbabazi Brenda n’umuryango wo kwa Keria.
Baratwereka Brian na ya mpanga yigaga muri Canada barimo baganira kuri Brenda. Bari abavandimwe bakundana cyane kuburyo iyo umwe yababaraga n’undi wabonaga atishimye. Yves yari ari kubaza Brian impamvu aterura ngo abwira Brenda ikimuri ku mutima. Brian yamubwiye ko imbogamizi ari mushiki wabo ,mu gihe bakiri kuvumuvuga aba araje, batunguwe no kubona Keria aje arira maze bamutega amatwi.
Keria yaciye bugufi asaba imbabazi basaza be ababwira uko ibintu byose byari byapanzwe maze baramubabarira bongera kwiyunga. Bahise bafata umwanzuro wo kujya iwabo wa Brenda atarahagera dore ko na mama Brenda yari yavuye mu bitaro.Bagezeyo basanga uwo Brenda yitaga papa we yamaze kubwira mama Brenda uko umukobwa we yigize, nabo bavuga icyari kibazanye Brian ababwira ko yabengutse umukobwa wabo barabyishimira cyane maze batega ikirori cyo gutungura Brenda.
N’umuryango w’umugabo wa mbere wa mama Brenda wari aho bariyunga nuko ibyari mu mwijima bijya mu mucyo. Ntibyatinze ikirori cyarateguwe Brenda yaje asanga ibintu byose byatunganye icyari gisigaye kwari ukubwizwa ukuri kwa buri kimwe.
Nuko Brian afata ijambo ngo agire icyo abwira Brenda, yamubwiye byose maze Brenda amwemerera kuzamubera umufasha anamushimira ibyo yamukoreye mu mbaga yari aho.Nguko uko iby’iyo miryango byagenze. Kubabarira no gusaba imbabazi byababereye inkingi ikomeye.
End…
Mwarakoze gukurikirana iyi nkuru.


text:
Umuririmbyi Uwitonze Clementine [Tonzi ] wabikoze kuva agitangira guca akenge ashimangira ko abahanzi baririmba mu rusengero bihoraho bagakwiye guhabwa umugabane ku mature itorero ryinjiza.
Tonzi yakuranye impano yo kuririmba aho yatangiye akiri umwana muto cyane ahagarikwa ku meza kugira ngo abantu bamubone. Impano yaje kwaguka ajya mu makorali atandukanye, mu mwaka wa 2004 atangira umuziki ku giti cye.
Ni umwe mu bahanzi b’igitsinagore baririmba indirimbo zihimbaza Imana umaze kwagura umwuga we mu buryo bukomeye.
Kuba Tonzi yarakuriye mu muryango usenga byaramufashije cyane kuko ntiyigeze ateshuka ngo ate umurongo wa gikristu yatojwe kuko kuva mu bwana yakuranye inzozi zo kuba umuhanzi ukomeye w’indirimbo z’Imana.
Yavuze ko abahanzi baririmba indirimbo zihimbaza Imana bakwiye guhembwa na Kiliziya cyangwa itorero bakorera kuko ngo ‘hejuru y’uko ari umuhanzi uririmbira Imana na we agira ubuzima busanzwe abamo kandi bukenera ubushobozi bw’amafaranga kugira ngo abeho’.
Ati “Ijambo ry’Imana riravuga ngo muzane imigabane ya kimwe mu icumi mu nzu yanjye kugira ngo habemo ibyo kurya, ibyo kurya bije mu nzu y’Imana ubundi ni ukuvuga ngo umwana mu rugo ntakwiye kwicwa n’inzara. Mu nzu y’Imana rero habamo abantu, ntabwo habamo intebe , mu nzu y’Imana ni wa muryango wa gikirisitu hanyuma Imana igashyiraho umushumba nk’umubyeyi.â€
Yongeyeho ati “Sinzi niba ari uku mu rusengero bimeze, bya byo kurya umushumba akabigabanya abana uko bingana, niba atanafite ubushobozi akabibwira abana […] kuko mu rusengero baratura buri munsi. Ariko tumenye ngo mu muryango wacu wenda ntibyinjira neza ariko twese tubeho.â€
“Hari nk’ahantu bakubwira ngo ko utakiboneka, mfite bwa buzima bwa buri munsi, hari ukuri kuzwi, nyir’inzu nkodesha araza akambwira ati ‘ko utishyura’.â€
Tonzi uri mu bahanzi b’igitsinagore bakunzwe muri iki gihe yavuze ko hari abaririmbyi b’indirimbo zihimbaza Imana bakorera insengero nk’akazi gahoraho ariko ntibahabwe umugabane ku mature yinjira , ibintu asanga bibangamye cyane.
Yongeraho ati “Ntekereza ko kuba ahantu uri umutwaro nta n’ubwo umuntu yakumva Imana usenga. Ntekereza ko mu nzu y’Imana hakagombye kuba hari ubutunzi cyane kurusha no hanze.â€
Mu kiganiro na Radio Rwanda Tonzi yabajijwe niba koko asanga ari ngombwa ko umuhanzi mu itorero ahabwa ku mature yinjira, yasubije ati “Cyane rwose kuko turi abana mu rugo!â€


text:
Dore ibintu 7 Imana itazakubaza kuri wa munsi- Dominic Ashimwe
Yanditswe na: Ubwanditsi
2021-08-20 05:12:44
Ibyo dukora byose tukiri mu mubiri hari igihe tuzahagarara imbere y’intebe y’imanaza, Imana itubaze uko twabikoze, uko twakoresheje umugisha yaduhaye, ibyo dutunze,...Ni yo mpamvu dukwiye kwisubiramo bikitwa none, tugakora ibyiza nk’uko ijambo ry’Imana ribidusaba. Ibi ni ibintu 7 umuririmbyi akaba n’umuhanzi w’indirimbo zihimbaza Imana, Dominic yadusangije.
1. Imana ntizakubaza uko inzu yawe yanganaga cyangwa ubwiza yarushaga izindi . Ahubwo izakubaza abo wakiranye urugwiro ukabacumbikira muri iyo nzu.
2. Ubwoko bw’akazi wari ufite n’ingano y’umushahara wawe Imana ntizabirebaho. Izakubaza uko witwaye muri ako kazi n’icyo wakoresheje umushahara mu gushyigikira Ubwami bw’Imana no gufasha abakene.
3. Imana ntizakubaza ubwiza bw’imyambaro wari ufite na modeli zigezweho wajyanishaga mu gihe cyawe. Ahubwo izakubaza abo wambitse!
4. Umubare w’inshuti wari ufite ibyo ntacyo bivuze ku Mana, ahubwo izakubaza abo wabereye inshuti nziza bakakwigiraho kuyubaha.
5. Imana ntizakubaza aho wari utuye, izakubaza uko wari ubanye n’abaturanyi bawe!
6. Imana ntizakubaza abo wabwirije ubutumwa bwiza byonyine, ahubwo izakubaza ibyo wigishije icyo byahinduye ku buzima bwawe bwite n’umwanzuro wafashe.
7. Imana ntizakubaza impamvu watinze gukizwa cyangwa inshuro waguye. Umwami nasanga uri maso impanda ye uzayumva nta kabuza!
Imana igushoboze kuba uwo yifuza ko uba we kurusha kuba uwo wowe wifuza kuba.
Ubutumwa bwa Dominic Ashimwe yasangije kuri Instagram. Kurikira hano indirimbo : NYUZUZA - Dominic Ashimwe feat Fortran Bigirimana
[email protected]


text:
Irinde kuba umwanzi w’Imana
Yanditswe na: Ubwanditsi
2021-07-12 01:28:26
Yemwe basambanyi, namwe basambanyikazi, ntimuzi yuko ubucuti bw’iby’isi butera kwangwa n’Imana? Nuko rero umuntu wese ushaka kuba incuti y’iby’isi, aba yihinduye umwanzi w’Imana. Yakobo 4:4
Kuba inshuti y’ isi na b’ isi bivuze kwisanisha n’icyo isi ishaka ko uba cyo, ukagendera muri system yuko isi ikora, urugero: Kwiba, kubeshya, gusambana, guhemuka kugira ngo uramuka, amatiku, kuroga, gutakaza ubumuntu n’ibindi byinshi. Rero iyo uhisemo gukurikiza ibi uba ubaye inshuti y’ isi na b’ isi, ugahitamo kuba umwanzi w’ Imana niko ijambo ry’Imana ritubwiye.
Twese twarahamagawe ariko imihamagaro yacu iratandukanye, niba rero warahamagawe urasabwa guhora witoza kugendera neza mu muhamagaro, w’uwaguhamagaye ukirinda kuba inshuti y’ isi, ahubwo ugahinduka umwanzi w’isi kugira ngo ube inshuti y’Iyaguhamagaye(Imana). Imana ibashoboze mu izina rya Yesu Kristo, Amen!
Umwigisha: Ev. Pascal
Wareba kandi n’iyi nyigisho: Ni gute namenya ko ndi umuturage w’ijuru by Pst Desire Habyarimana
[email protected]


text:
Musanze:Abasirikare bo mu bihugu 5 basobanuriwe ingamba zateje imbere uburezi
Yanditswe na NGABOYABAHIZI PROTAIS
Abasirikare bo mu rwego rwa ba Ofisiye 11 baturutse mu bihugu 5, biga mu ishuri rikuru rya Gisirikare i Musanze, basuye Intara y’Amajyaruguru, basobanurirwa ingamba zo guteza imbere uburezi.
Ni urugendoshuri rwari ruyobowe n’umuyobozi w’iri shuri rikuru rya Gisirikare i Musanze, Maj. Gen. Jean Bosco Kazura, wavuze ko icyari kigamijwe ari ukwereka abasirikare ko uburezi ari isoko y’amahoro.
Yagize ati “Buri mwaka hari ingingo tugenda tuganiraho nk’abanyeshuri bo mu ishuri rikuru rya Gisirikare, ubushize twaganiraga ku buzima, uyu munsi turaganira ku burezi, ibi rero ni ukugira ngo twereke aba basirikare ko umutekano atari uw’imbunda gusa ahubwo ni umutekano mu rwego rugari, ese utangirira he ukarangirira he?
Ubu rero uyu mwaka ni ukureba ngo uburezi buhurira he n’iterambere n’umutekano w’igihugu? iyo abo uyobora badafite ubumenyi rero kubayobya biroroha…ni yo mpamvu aba rero baba biga hano bazakorana n’abaturage bagomba kumenya ko umutekano urambye uba usigasiwe n’uburezi”.
Guverineri w’Intara y’Amajyaruguru Gatabazi Jean Marie Vianney, yasobanuriye aba basirikare ko iyi ntara yashyizeho ingamba zo guteza imbere ireme ry’uburezi, ibi bikunganirana n’uko n’imiterere yayo y’amahumbezi ifasha abana kwiga neza bagacengerwa n’ibyo biga.
Yagize ati “Bavandimwe basirikare bo mu bihugu binyuranye muza mugana igihugu cyacu, amahoro iterambere, ubumwe n’ubwiyunge, ikoranabuhanga byose bishingiye ku burezi bufite ireme, aha rero intara y’Amajyaruguru ndetse n’igihugu cyacu muri rusange, nyuma ya Jenoside yakorewe abatutsi, icya mbere igihugu cyacu cyakoze ni ukubanza kuzahura uburezi.
Kuri ubu dufite gahunda y’uburezi kuri bose, ku buryo n’abatazi gusoma kandi ari bakuru, bigishwa bakabimenya. Ku bufatanye bwa Leta n’abaturage hagenda hubakwa ibyumba by’amashuri hirya no hino mu midugudu y’ikitegererezo, mu rwego rwo kugabanya ubucucike mu mashuri ndetse n’ingendo ndende abanyeshuri n’abarezi bakoraga bigatuma abana bananirwa bagata ishuri.”
Yakomeje agira ati “Umunyeshuri ukora ibilometero 10 ntiyabikora buri munsi ngo abishobore ukurikije ikigero k’imyaka ye”.
Guverineri yakomeje agaragaza ko bagenda bakora ubukangurambaga ku babyeyi, kugira ngo bashishikarire guha abana ibikwiye kugira ngo bakunde ishuri, ndetse no kuba abana kuri ubu bagaburirwa ku mashuri yabo na byo ngo ni bimwe mu bituma biga neza, uburezi bukagira ireme.
Umuyobozi w’ishuri rikuru rya gisirikare avuga ko abanyeshuri bari muri iyi gahunda ari 47, bakaba bagenda bigabanya muri buri ntara, mu majyaruguru abaje bakaba ari aba 11.
Abasirikare bari muri uru rugendo shuri bakomoka mu bihugu: Tanzania, Kenya, Malawi, Ghana, na Repubulika ya Czech.


text:
Kagame yifurije Ingabo umwaka anabashimira akazi bakora
Yanditswe na admin
Perezida Paul Kagame, akaba n’Umugaba w’Ikirenga w’Ingabo z’u Rwanda, mu butumwa busoza umwaka yageneye Ingabo z’u Rwanda, yashimye umurava n’ubwitange bakoranye akazi kabo bashinzwe ko kurinda umutekano w’Abanyarwanda no mu rwego mpuzamahanga.
Muri ubwo butumwa, Umukuru w’Igihugu agira ati “Mu izina rya Guverinoma y’u Rwanda, umuryango wange, no mu izina ryange bwite mbifurije Noheli nziza no kuzagira umwaka mushya muhire wa 2018, mu gihe dusoza umwaka wa 2017, tuboneraho umwanya ndetse n’amahirwe yo kureba imbere tukazirikana intego z’ingenzi ndetse n’akamaro karebana n’akazi mwakoreye igihugu, nk’abagabo n’abagore bari bambaye umwambaro w’akazi n’ibendera ry’igihugu.”
Umukuru w’Igihugu Paul Kagame yakomeje ashimira Ingabo z’Igihugu, abishingira ku kuba mu mwaka wose wa 2017 haba mu gihugu cyangwa hanze yacyo batarahwemye kwitanga bidasanzwe bagamije kurinda igihugu n’abaturage bacyo, kuko asanga ari bimwe abaturage mu gihugu bakesha amahoro n’umutekano hamwe n’ituze byafashije igihugu kugera ku iterambere gifite ubu, haba mu rwego rw’ubukungu n’imibereho myiza, nubwo ibibazo bitabura haba mu karere no mu rwego mpuzamahanga.
Akomeza agira ati “Hanze y’imipaka y’igihugu mwakomeje ibikorwa byo kurinda umutekano, ndabashimira akazi mukomeje gukorana umurava, ubwitange n’ubunyamwuga, kuramira ubuzima, mukagarura amahoro, umutekano n’ituze aho bitari, n’iyo mpamvu bamwe muri mwe mutabashije kwishimana n’imiryango yanyu muri iyi minsi mikuru, ntawabura kubashimira ubwo bwitange bwanyu budasanzwe, kuko mukomeje kuba abambasaderi bakomeye b’u Rwanda mugaragaza indangagaciro n’amahame musanganwe muzigisha n’abavandimwe banyu mukorana umuco w’Abanyarwanda. Birakwiye rero ko tuzirikana izo ngamba n’ibyakozwe atari ukubyishimira gusa, ahubwo kureba uburyo hakorwa ibirushijeho mu nyungu z’igihugu cyacu.”
Ku byerekeranye n’ibimaze gukorwa kugeza ubu, Perezida Kagame yibukije ko Abanyarwanda hari ibyiza babategerejeho, avuga ko ari wo musaruro ukomoka ku kazi keza Ingabo z’Igihugu zikorera igihugu, kandi ari wo ufitiye akamaro Abanyarwanda bose.
Ati “Umwaka dusoje nubwo utari woroheye buri wese, uwo dutegereje wa 2018 turasaba gushyiramo imbaraga, cyane ko uko iminsi igenda ishira hagenda haboneka zimwe mu mpinduka zizana ibibazo by’umutekano bikenewe gukurikiranirwa hafi kandi vuba.
Rero murasabwa kubikorana ubwitonzi n’ubushishozi, Abanyarwanda bakwiye kumenya ko indangagaciro, ubwitange busanzwe, ubumenyi ndetse n’ibikoresho bigezweho bigenda biboneka, ari bumwe mu buryo buzadufasha kurwanya no kwirinda ibibazo byose bishobora kuvuka, maze igihugu cyacu kikarushaho gukomera no gutekana.
Uyu mwaka mushya rero ni amahirwe tubonye yo kwiyemeza gukorera igihugu mu bitekerezo byanyu n’amasengesho byatuma mukomeza kwiyemeza kugikorera, mufatanyije mukubakira ku byagezweho mugamije kugeza ku banyarwanda ibindi birushijeho, bityo igihugu gikomeze kubagirira ikizere n’icyubahiro mukwiye mwagezeho mu myaka yashize. Mugire amahoro y’Imana mwese kandi Imana ihe umugisha igihugu cyacu.”
TWAGIRA WILSON


text:
Ubwangavu n’ubugimbi ni igihe cy’ihindagurika ry’imibiri y’abana b’abakobwa n’abahungu . Baba barebare bakanabyibuha, imyanya ndangagitsina yabo igakura, bagatangira kumera ubwoya ahantu hashya. Ibi bikunze kuba hagati y’ imyaka 8 kugera kuri 13 ku bakobwa no hagati ya 10 kugera kuri 15 ku bahungu. Rimwe na rimwe iryo hindagurika riba mbere cyangwa nyuma y’iyi myaka, bikamara hagati y’imyaka 2 kugera 5.
Abakobwa barabyibuha n’amabere akaba manini. Abakobwa batangira kujya mu mihango kandi bagashobora kuba batwita. Umukobwa amenya ko ari mu mihango igihe abonye amaraso ava mu gitsina, mu busanzwe bimara iminsi 3-7 kandi biba rimwe mu kwezi. Iyo bigitangira igihe cy’imihango gishobora guhindagurika kandi bikababaza.
Abahungu bazana ibigango, igitsina n’amabya bigakura. Batangira gushyukwa no kwiroteraho kandi bakaba bashobora gutera inda igihe bakoze imibonano mpuzabitsina
Mu gihe cy’ubwangavu n’ubugimbi, urubyiruko rushobora kumva badatuje, bakarakazwa n’ubusa cyangwa bakibaza byinshi bijyanye n’imihindagurikire y’umubiri wabo. Imibanire n’ababyeyi babo, abantu bakuru, n’ imibanire na bagenzi babo ishobora guhinduka. Igihe bari basanzwe bamarana n’incuti zabo gishobora kwiyongera. Ibi byose ni ibisanzwe. Ushobora kubiganira n’umuntu mukuru wizeye.
Mu gihe cy’ubugimbi n’ubwangavu, urubyiruko bashobora kumva bashaka gukora imibonano mpuzabitsina. Ibi ni ibisanzwe. Gushaka gukora imibonano mpuzabyitsina bishobora gutuma abahungu bashyukwa, abakobwa nabo bakagira ububobere mu gitsina. Ibi byiyumvo ubyishinze byakuviramo ingaruka mbi.


text:
Musanze: Abakozi bashya bashyizwe mu tugari bitezweho umurimo unoze
Bamwe mu rubyiruko rw’abakorerabushake bo mu Karere ka Musanze, kuva mu ntangiriro z’iki cyumweru bagizwe Abanyamabanga Nshingwabikorwa abandi baba abashinzwe iterambere ku rwego rw’Utugari two mu Karere ka Musanze.
Umuyobozi w’Akarere ka Musanze, Nuwumuremyi Jeannine, avuga ko hari hashize igihe tumwe mu tugari tudafite abakozi, bigatera icyuho gikomeye ku mitangire ya serivisi, ari na yo mpamvu mu rubyiruko rw’Abakorerabushake rwo mu Karere ka Musanze, hatoranyijwemo abagera kuri 49, bashyirwa muri iyo myanya kugira ngo bazibe icyo cyuho.
Yagize ati “Hari hashize igihe dufite icyuho cy’abakozi bo mu Tugari, nk’ahakagombye kuba hakora abantu babiri ugasanga wenda ari umuntu umwe. Byabaga bivunanye hamwe akazi ntikagende neza, n’uwabashije gukora ibyo asabwa bikamuvuna cyane, serivisi duha abaturage zikadindizwa n’uko abakozi ari bacye”.
Yongera ati “Mu gihe tumaze dukorana n’Urubyiruko rw’Abakorerabushake (Youth Volunteers), bagiye bagaragaza ubwitange n’ubushake bukomeye mu nshingano zose tugenda tubaha za buri munsi. Ari na yo mpamvu twatoranyijemo bacyeya muri bo bahuje n’umubare twari dukeye, kugira ngo babe bazibye kiriya cyuho mu gihe tugitegereje igisubizo kirambye, kandi twizeye ko bazahagarara neza muri izo nshingano twabahaye”.
Muri iki gihe icyorezo cya Covid-19 gikomeje kugaragara hirya no hino mu gihugu, ibijyanye n’ibizamini byanditse n’ibikorwa mu buryo bw’ikiganiro (Interview) ku bashyirwa muri iyo myanya, ntibyashobotse kubera ko ibikorwa bihuza abantu benshi muri iki gihe bitemewe hagamijwe kwirinda ikwirakwizwa ry’iki cyorezo.
Mayor Nuwumuremyi ati “Bisanzwe bizwi neza ko iriya myanya y’Abanyamabanga Nshingwabikorwa b’utugari n’abashinzwe iterambere ryatwo, ipiganirwa binyuze mu bizamini bikorwa mu buryo bwanditse n’ibikorwa mu buryo bw’ikiganiro, abitwaye neza kurusha abandi bakaba ari bo bayegukana. Muri iki gihe rero ntabwo byashobotse ko duhuza abantu baturutse imihanda yose hirya no hino mu gihugu, ngo tubakoreshe ibyo bizamini by’akazi, kubera icyorezo cya Covid-19, ari nayo mpamvu twahisemo ko uru rubyiruko rwaba rukora ako kazi, ari na ko dukomeza gucunganwa n’uko icyorezo gicogora, ibintu byose bikabona kujya mu buryo”.
Mu byo Ndangamira James, Umunyabanga Nshingwabikorwa mushya w’Akagari ka Kampanga, mu Murenge wa Kinigi agiye kwibandaho, afatanyije na bagenzi be bakorana ku rwego rw’Akagari n’Imidugudu, birimo kurushaho kwita ku bikorwa remezo bagejejweho, harimo n’Umudugudu w’icyitegererezo baherutse kwegerezwa n’Umukuru w’Igihugu Paul Kagame.
Yagize ati “Mu byo nzibandaho, birimo kwita ku iterambere ry’Akagari nyoboye, by’umwihariko nshyira imbaraga nyinshi mu gusigasira ibikorwa remezo byinshi twegerejwe, birimo n’uriya mudugudu w’Icyitegererezo twubakiwe na Perezida wacu Paul Kagame. Ni umudugudu wubatswe mu buryo bugezweho, kandi bisaba ko dufatanya n’abawutuye kubungabunga inyubako, zikorerwa isuku mu buryo buhoraho kugira ngo ibyo bikorwa bizarambe”.
Mu bindi abahawe inshingano zo kuyobora utugari mu rwego rw’Abanyamabanga Nshingwabikorwa n’abashinzwe iterambere, harimo gukomeza gufatanya n’abaturage gukumira Covid-19.
Bazirete Clementine ushinzwe iterambere mu Kagari ka Migeshi mu Murenge wa Cyuve, yagize ati “Mu nshingano nyinshi twakoreraga mu rwego rwa Youth Volunteers, harimo n’ubukanguramabaga mu gukumira Covid-19. No mu nzego z’ibanze aho ntangiye imirimo mishya nashinzwe, biransaba gukora cyane no kutaba mu biro. Mu bindi Covid-19 itagomba kutwibagiza ni ugushishikariza abaturage kudacikanwa no kwishyura ubwisungane mu kwivuza, kwita ku buhinzi n’izindi gahunda zituma iterambere ry’abaturage rirushaho kuzamuka”.
Akarere ka Musanze kari gafite icyuho cy’Utugari 25 tutagiraga Abanyamabanga Nshingwabikorwa ndetse utugera kuri 24 ntitwagiraga abakozi bashinzwe iterambere.
Umuyobozi w’Akarere ka Musanze, yibukije abahawe inshingano zo kuhayobora, kurangwa n’umurimo unoze, baha serivisi nziza ku babagana, ariko by’umwihariko bakita cyane ku gufasha abaturage kubahiriza amabwiriza yo kwirinda Covid-19.
Abizeza ko urwo rugamba batazarurwana bonyine, kuko n’inzego zubakitse kuva ku Mudugudu kugera ku Ntara utwo tugari tubarizwamo; abafatanyabikorwa n’inego z’umutekano ziri. Abanyamabanga nshingwabikorwa n’abashinzwe iterambere mu Tugari batangiye gukora izo nshingano kuva mu ntangiriro z’iki cyumweru uko ari 49, biteganyijwe ko bazazikora mu gihe cy’amezi atandatu.
Ibitekerezo ( 4 )
Mwiriwe neza?igikorwa mwakoze cyo kuziba icyuho cyari kiri mutugali ningombwa ariko byakozwe muburyo butari bwiza rwose; hari abantu twari twakoze ibizamini byanditse(written exam)hanyuma covid iza amanota yarasohotse ariko dutegereje interviews.kubwanjye numvaga mwari mukwiriye kuduheraho mukaduha akazi hanyuma abo nabo mukabakurikizaho.ikindi kandi mwibuke ko natwe turi abanyarwanda kandi bashoboye.murakoze
Mutubarize iyi myanya twahawe ni iyagateganyo? Cyangwa nyuma abayishyizwemo bazayikomezamo nta piganwa
Nibyo koko kuzuza imyanya yarifite icyuho nibyo,ariko wasangaga SEDO amaze imyakaka irenga itanu ku kagari nta gitifu agira ,none uzanye umukoranabushake ngo amuyobore,rwose byajyaga kuba byiza aje akamwunguriza.Ese ubwo ko yavunikaga nicyo gihembo bamuhaye kuba batamuzamuye.Rwose ntago byakozwe neza
Aha uwafashe aba yafashe,buriya se ko twari twadepoje amezi 6 nashira bazayisubiza Ku isoko natwe duhabwe amahirwe.


text:
Yanditswe na Karegeya Omar
Muri raporo y’Umugenzuzi mukuru w’imari ya Leta ku mwaka wa 2019, Akarere ka Karongi kaza ku isonga mu turere 28 twagenzuwe ndetse tukananengwa imikoreshereze mibi y’umutungo wa Leta.
Mu makosa yagaragaye mu karere ka Karongi harimo isondekwa ry’inyubako y’ibitaro bya Kibuye nanubu ritarakosorwa, nyamara rwiyemezamirimo RUBARE Josias Ese wabyubatse akagaragara ahandi yadohorewe amande y’ubukererwe. Ni amakosa abiri yagendeyemo miliyoni zisaga 580.
Mu ntangiriro ya raporo ijyanye n’imicungire, umugenzuzi avuga ko harebwa niba mu bigo bya Leta bakoresha amafaranga hakurikijwe amategeko n’amabwiriza ajyanye no guhesha agaciro amafaranga aba yakoreshejwe mu bikorwa. Bagira bati, “muri iyi raporo kandi twerekana ibitaranogejwe, ndetse n’uburyo umurongo tuba twaratanze yashyizwe mu bikorwa”.
Ubwo VALUE NEWS yatangazaga uko uturere dukurikirana mu makosa, havutse ikibazo cy’inyito ‘amakosa’ yakoreshejwe n’umunyamakuru. Ubu duhisemo kubyita inenge, nyamara mu rurimi rw’icyongereza rukoreshwa n’umugenzuzi mukuru w’ imari ya Leta muri raporo ,amagambo akoresha yiganje ni: failure, gaps, low, lack, delay, irregularities, non-, un-, n’andi.
Aya yose ni amagambo atari ayo gushimwa, kuko agaragaza imikorere mibi, itanoze cyangwa idahwitse. Kuba umunyamakuru yayita amakosa, umugenzacyaha n’umucamanza bakabyita ibyaha, cyangwa umucungamari akayita udukosa; byose ni imikorere mibi mu micungire y’ibya rubanda.
Mu makosa-nenge rero, akarere ka Karongi gafitemo 36, harimo ayo tuzajya tugarukaho mu nkuru zacu zitaha ,arebana no gushyira abakozi mu kazi, gutinda kugeza amafaranga ku bagenerwabikorwa, gusohora amafaranga atari ngombwa, n’andi menshi.
Muri uyu mwaka ariko, aka karere kabashije gushyira mu bikorwa imyanzuro kahawe n’umugenzuzi, ku kigero cya 59%.
Karongi igice cya mbere: Rwiyemezamirimo wasondetse ibitaro ni nawe wabariwe amande make y’ubukererwe mu kurangiza imirimo
Muri iki gice cya mbere turavuga ku makosa abiri, ariko avugwamo rwiyemezamirimo umwe witwa RUBARE Josias Ese.
Uyu niwe wubatse ibitaro bya Kibuye, biza kugaragara ko yabisondetse, abagenzuzi bajya inama y’uko byakosorwa, ariko basubiyeyo basanga urwishe ya nka ruracyayirimo.
Iyi Kampani rero yigeze no gukereza imirimo icibwa amande, maze abashinzwe kuyishyura bayishyura bakuyemo amande make, kuko babaze iminsi y’akazi gusa; mu gihe itegeko riteganya ko harebwa iminsi yose hatavuyeho n’umwe.
Muti byagenze bite?
Ese RUBARE Josias yubatse ibitaro bya Kibuye ku mafaranga asaga miliyari ebyiri n’igice (2,660,667,171); ibitaro bimurikirwa Akarere ka Karongi tariki 19 Werurwe 2014.
Amagenzura yabanje yasanze hari byinshi byakozwe nabi mu kubaka ibi bitaro, maze bisaba Akarere ko byakosorwa; ariko n’ubu ntacyakozwe.
Izo nenge zagombaga gukosorwa ku nyubako y’ibitaro bya Kibuye zirimo isima yo ku mbuga yamaze kwiyasa, uruhombo rusohora amazi mabi rukoze nabi, uburyo bwo gutunganya amazi mabi rudakora, asanseri idakora naho indi yo ngo yaranasadutsemo imbere.
Igenzura ryasanze mu gusinya amasezerano ya kabiri (yo gukosora), Akarere ka Karongi katarigeze gafatiira ingwate ya rwiyemezamirimo wa mbere (Ese RUBARE Josias) wakoze nabi nk’uko bitaganywa n’itegeko ryo gutanga amasoko (ingingo ya 64).
Ibi byatumye hongerwaho miliyoni 436, ahabwa Inkeragutabara ngo zisane ibyo bitaro bituma imirimo ihenda bitari ngombwa.
Ubugenzuzi bugereka aya makosa ku bakoze inyigo nabi, kandi bakaba barahaye isoko rwiyemezamirimo udashoboye.
Amasezerano na Ese RUBARE Josias ntiwayabona
Ubwo igenzura ryakorwaga muri Gashyantare 2020, nta nyandiko n’imwe igaragaza isoko rya mbere Akarere kerekanye. Haba inyigo, amasezerano, dosiye ipiganira isoko, kongerera igihe amasezerano cyangwa raporo z’ikurikiranamirimo n’ibindi; nta na kimwe Akarere gafite.Abagenzuzi barabisabye barinda bataha batabihawe.
Umugenzuzi ati, “ Iyo nta nyandiko zigaragaza inzira y’amasoko, amafaranga ashobora gusohorwa mu cyuka, bikitwa gukoresha nabi umutungo wa Leta. Ikindi nta wapfa kwizera ubuziranenge n’umwimerere w’ayo masoko”.
Ababaze nabi amande y’ubukererwe ya Ese RUBARE Josias ntibarayagarura
Raporo zabanje zerekanaga ko uyu rwiyemezamirimo Ese RUBARE Josias yabariwe nabi amande y’ubukererwe, aho gukatwa miliyoni 155 akatwa 11 gusa. Abakozi babigizemo uruhare basabwa kwishyura, ariko ayo mafaranga 144,016,873 ntarishyurwa.
Akarere ka Karongi kagiranye amasezerano na Ese RUBARE Josias arimo amafaranga 2,660,667,171; yagombaga kurangiza imirimo ayirangiza tariki ya 28 Gicurasi 2013. Imirimo yo kubaka yarangiye nyuma y’amezi icumi (iminsi 295).
Noneho mu kubara amande y’ubukererwe, Akarere kayabaze gahereye ku minsi y’akazi aho gufata iminsi yose y’icyumweru nkuko biteganywa mu masezerano.
Ibi byatumye Akarere kishyura Ese RUBARE Josias miliyari (1,420,800,480) kuri fagitire eshatu zatanzwe igihe cyateganijwe kurangizaho imirimo cyararenze.
Ibi byatumye akatwa miliyoni 11 gusa (11,367,471), aho kuba miliyoni 155 (155,384,344 ). Ubwo amande ya 144,016,873 ntiyakuweho.
Njyanama na Nyobozi basabye ko hakorwa iperereza ngo aya mafaranga agaruzwe, hafatwa imyanzuro irimo n’ibihano.
Ariko abagenzuzi bati, “ Bigaragara ko Meya yandikiye abakozi bose babigizemo uruhare abasaba kwishyura aya mafaranga 144,016,873 abura. Ibaruwa ifite No. 2194/03/0301 yanditswe tariki ya 4 Ukuboza 2017, ariko igenzura ryakozwe muri Gashyantare 2020 ryasanze nta cyakozwe”.
Aba bakozi bashobora kuba bakiri mu mirimo, kuko ubuyobozi bw’akarere butigeze bwerekana uko iri yishyurwa ry’aya mafaranga rizakorwa nabo; cyangwa icyakurikiraho biramutse bitabaye. Gusa abayobozi b’aka karere bo bamaze guhinduka gatatu kuva 2013, kuva kuri Kayumba Beranrd, Ndayisaba Francois na Madamu Mukarutesi Vestine ukayobora ubu.


text:
Urushako ni umugisha ukomeye bikaba akarusho iyo rushingiye ku bwami bw’Imana ariko kandi ni indorerwamo umuntu areberamo imyitwarire ye bwite mu buryo budasanzwe kuko haba habayeho guhuza imico hagati y’umugore n’umugabo. Niyo mpamvu bikwiriye ko umuntu ategura umutima we mbere yo kwinjira mu rushako.
Ni muri urwo rwego tugiye kurebera hamwe ibintu 9 ukwiye kwitaho mbere yo gufata umwanzuro wo gushaka
1. Tangira gusengera uwo muzabana
Urushako rugomba kuba rushingiye ku rukundo. Nta gitangaza kuba umukobwa cyangwa umusore w’umukristo yatangira gusengera uwo bazabana hakiri kare, ashobora guhera mu kigereo cy’ubwangavu n’ubugimbi asenga aragiza Imana uwo bazabana n’ubwo aba ataramumenya.
Bene iri sengsho rirafasha cyane kuko riragenda rigategura umutima w’uwo muzabana hanyuma igihe cyo guatngira kurambagiza (dating) kigera yaramaze gutegurwa mu buryo bw’umwuka kandi Yesu aba yarabarinze mugihe cy’ubuto bwanyu mukabasha gutsinda ibishuko by’uburyo butandukanye.
2. Kwegera igihe cy’irambagiza nk’igikorwa kiyobowe n’Umwuka Wera
Nkiri muto, niyemeje ko ntazarambagizanya igihe kirenga umwaka umwe ntari namenya byimbitse ko nzamarana na we ubuzima bwanjye bwose. Imana yabishyize mu mutima wanjye kudatakaza igihe cyanjye n’umuntu ntizeye ko tuzamarana ubuzima bwose.
Izi ni ingamba nashyizeho ubwanjye ntabwo ari itegeko ryo kugera ku butsinzi, ariko ikintu buri mubano ushingiye ku kurambagiza uhura na cyo, ni ukubona urufunguzo rwo kwiyemeza kubana n’umuntu ubuzima bwawe bwose.
Mubyukuri kurambagiza ni igikorwa gikwiriye kuyoborwa n’Umwuka Wera, ni ahantu ho kwitoreza ubuzima bwo mu rushako. Umusingi w’urushako ruhamye ni ibikorwa biganisha ku kwiyemeza kuba buri weae yakwitangira mugenzi we.
3. Kwitoza kuba incuti nziza
Mugihe urimo guhitamo uwo wifuza ko muzashakana, mbere ya byose ugomba guhitamo uwo ushaka ko azakubera incuti nziza ubuziraherezo.Urushako ruhamye rugomba kuba rushingiye ku rukundo rurimo kwizerana, naho ibindi ni inyongera.
Ese incuti nziza iba imeze gute? Incuti nziza ni umuntu ugutega amatwi, akagusangiza ubuzima bwe, mugihe umukeneye ukamubona kandi mukishimira kubaka ubucuti igihe cyose mukiri bazima.
4. Kwiyigaho wowe ubwawe mugihe ugitegereje
Niba uri mugihe cyo gutegereza, ndagushishikariza kwiyigaho wowe ubwawe. Ni byiza kwiga ku mitekerereze yawe, icyizere n’inzozi zawe by’ahazaza, kwiga kumenya ibyiza n’ibibi byawe mu mibanire yawe n’uwo mukundana.
Kumenya byimazeyo uwo uri we bishobora kugufasha kumenya ifoto y’uwo uzaba uri we mugihe uzaba warabaye umugore cyangwa umugabo. Bishobora kandi kugufasha gukura byihuse mugihe utaratangira gukora nk’uwo wifuza kuba we.
5. Baho ubuzima bwuzuye
Urushako ntabwo ariyo ntangiriro y’ubuzima! Abantu b’ingaragu nabo babaho ubuzima bwuzuye ndetse bafite igihe nk’impano Imana yabahaye kugira ngo kibafashe kunezerwa no kugera ku ntego n’inzozi zabo.
Mu gitabo cy’Umubwiriza haranditse ngo wa musore we wishimire ubusore bwawe… Bishatse kuvuga ko umuntu adakwiye kwanga ikigero cy’ubusore ngo usange avuga ko azanezerwa ari uko yabaye umugore cyangwa umugabo, Reka da! Birakwiye ko ubaho ubuzima bwuzuye mugihe ugitegereje kwinjira mu rushako.
6. Fatira amasomo ku zindi nshako
Tangira gufatira amasomo ku bandi bantu uzi bashakanye kandi babanye neza. Wigane ubushishozi imbaraga babishyiramo, wige inkuru zanditswe ku bashakanye bakuzengurutse. Niba ababyeyi bawe bafite urushako rushimishije ushaka kwigana, bishyire mu bitekerezo byawe mu gihe utangiye gukundana n’uwo utegenya ko muzabana.
Niba ababyeyi bawe baragize intambara, reba abandi bashobora kukubera icyitegererezo cy’urushako wifuza kuzagira. Biragoye kubaka ikintu udafite igishushanyo mbonera ureberaho. Ukwiye gutegura, ukagira umusingi mwiza kugira ngo ubashe kubaka ubuzima buhamye.
7. Kubaho ubuzima bw’ingaragu
Imana yaremye igitsina (sex) kugirango kibe ikimenyetso cyo guhura k’umugabo n’umugore (Itangiriro 2:23-24). Twongera kandi kubibona mu Isezerano Rishya (1Abakorinto 7:2) ko imibonano mpuzabitsina igenewe abashakanye ni ukuvuga hagati y’umugabo n’umugore. Igitsina cyashyiriweho guhuriza hamwe abantu babiri (umugabo n’umugore).
Bibiliya itubwira yeruye ko yashyizeho igitsina nk’ikimenyetso cy’urukundo no kwiyemeza kubaho ubuzima bw’urushako. Nk’abakurikiye Kristo dukwiriye kwiyemeza gutegereza kugeza ku munsi mukuru wo gushaka. Tugomba kwizera Imana, tukamenya ko yaremye igitsina kugira ngo kizakoreshwe mugihe gikwiriye.
8. Guhitamo uwo muzabana witonze
Nta buryo buhari bwo kumenya buri cyose ku muntu uteganya ko muzabana mbere yo kurushinga. Inkuru y’uwo umuntu ariwe ni isomo rikomeza ubuzima bwanyu bwose. Bishatse kuvuga ko abantu bahura n’ibibazo bitandukanye batigeze gutekereza mbere. Aha ubuntu bw’Imana burahagije kubayizera.
Bivuze ko kugira igitekerezo cy’imiterere y’umuntu ushaka ko muzabana bishobora kugufasha kureka kurwazwa umutwe n’urugendo rurerure rw’ubuzima. Ni byiza kureba umuntu ubaho mu buzima bwo kwera imbuto z’umwuka mu miberho ye.
9. Iga kuyobora umutima n’intekerezo byawe
Mu muco habaho igitutu gikomeye ku buzima bw’urubyiruko ku bijyanye n’urukundo, imibonano mpuzabitsina n’ibindi nk’ibyo. Usanga rimwe na rimwe bigisha abantu kwigenga cyangwa kwisanzura muri byose ariko dukwiye gusaba Imana ikaduha ubushobozi bwo kuyobora imitima n’intekerezo zacu tuyobowe na Bibiliya.
Muri macye nk’abantu bakurikiye Yesu birakwiye kubanza kugira ubumenyi n’indangagaciro za gikristo mbere yo gufata icyemezo cyo kubaka urugo. Nitwubahiriza inama tumaze kubona, bizatuma tugira umuryango uzira amakimbirane kandi wubaha Imana.
Source: crosswalk.com
[email protected]